SENTENZA TAL-QORTI TAL-PRIM'ISTANZA (It-Tielet Awla Estiża)

14 ta' Mejju 1998 ( )

"Kompetizzjoni – Artikolu 85(1) tat-Trattat KE – Kunċett ta' vjolazzjoni unika – Skambju ta' informazzjoni – Inġunzjoni – Multa – Determinazzjoni ta' l-ammont – Metodu ta' kalkolu – Motivazzjoni – Ċirkustanzi mitiganti"

Fil-kawża T-334/94,

Sarrió SA, kumpannija mwaqqfa taħt il-liġi Spanjola, stabbilita f’Pamplona (Spanja), irrappreżentata minn Antonio Creus Carreras, avukat fl-avukatura ta' Barcelona, Alberto Mazzoni, avukat fl-avukatura ta' Milan, Antonio Tizzano u Gian Michele Roberti, avukati fl-avukatura ta' Napli, b’indirizz għan-notifika fil-Lussemburgu fl-uffiċċju ta’ Alain Lorang, 51, Rue Albert 1er,

rikorrenti,

vs

Il-Kummissjoni tal-Komunitajiet Ewropej, irrappreżentata minn Richard Lyal, membru tas-Servizz Ġuridiku tagħha, bħala aġent, assistit minn Alberto Dal Ferro, avukat fl-avukatura ta’ Vicenza, b’indirizz għan-notifika fil-Lussemburgu fl-uffiċċju ta’ Carlos Gómez de la Cruz, membru tas-Servizz Ġuridiku tagħha, Wagner Centre, Kirchberg,

konvenuta,

li għandha bħala suġġett talba għal annullament tad-Deċiżjoni tal-Kummissjoni 94/601/KE, tat-13 ta' Lulju 1994, dwar proċedura taħt l-Artikolu 85 tat-Trattat KE (IV/C/33.833 – Kartun) (ĠU L 243, p.1),

IL-QORTI TAL-PRIM'ISTANZA



TAL-KOMUNITAJIET EWROPEJ (It-Tielet Awla Estiża),

komposta minn B. Vesterdorf, President, M. Briët, P. Lindh, A. Potocki u J. D. Cooke, Imħallfin,

Reġistratur: J. Palacio González, Amministratur,

wara li kkunsidrat il-proċedura bil-miktub u wara s-seduta li nżammet mill-25 ta’ Ġunju sat-8 ta’ Lulju 1997,

tagħti l-preżenti

Sentenza

Il-fatti li wasslu għall-kawża

1 Din il-kawża tikkonċerna d-Deċiżjoni tal-Kummissjoni 94/601/KE, tat-13 ta’ Lulju 1994, dwar proċedura taħt l-Artikolu 85 tat-Trattat KE (IV/C/33.833 – Kartun) (ĠU L 243, p. 1), kif irreveduta qabel il-pubblikazzjoni tagħha minn deċiżjoni tal-Kummissjoni tas-26 ta’ Lulju 1994 [C(94) 2135 finali] (aktar 'il quddiem "id-Deċiżjoni"). Id-Deċiżjoni imponiet multi fuq 19-il produttur li jipprovdu kartun fil-Komunità minħabba vjolazzjonijiet ta' l-Artikolu 85(1) tat-Trattat.

2 Il-prodott li huwa s-suġġett tad-Deċiżjoni huwa l-kartun. Id-Deċiżjoni ssemmi tliet tipi ta’ kartun, imsejħa b'riferiment għall-gradi ta' kwalità "GC", "GD" u "SBS".

3 Il-kartun tal-kwalità GD (aktar 'il quddiem il-"kartun GD") huwa kartun li l-parti ta' ġewwa tiegħu tkun griża (karta rriċiklata) u li normalment jintuża għall-ippakkjar ta’ prodotti mhux ta’ l-ikel.

4 Il-kartun tal-kwalità GC (aktar 'il quddiem il-"kartun GC") huwa kartun b’saff abjad fil-wiċċ li normalment jintuża għall-ippakkjar ta’ prodotti ta’ l-ikel. Il-kartun GC huwa ta’ kwalità ogħla mill-kartun GD. Matul il-perijodu kopert mid-Deċiżjoni, normalment kien hemm differenza ta’ bejn wieħed u ieħor 30% fil-prezz ta’ dawn iż-żewġ prodotti. Il-kartun GC ta' kwalità għolja jintuża wkoll, f’ammont żgħir, għal skopijiet ta’ grafika.

5 SBS hija t-taqsira użata sabiex isir riferiment għall-kartun li huwa abjad kollu (aktar 'il quddiem il-"kartun SBS"). Il-prezz ta' dan il-kartun huwa bejn wieħed u ieħor 20% ogħla minn dak tal-kartun GC. Dan il-kartun jintuża għall-ippakkjar ta’ ikel, prodotti kosmetiċi, mediċini u sigaretti, iżda huwa primarjament intiż għal użu grafiku.

6 Permezz ta' ittra tat-22 ta’ Novembru 1990, il-British Printing Industries Federation (aktar 'il quddiem il-"BPIF"), organizzazzjoni kummerċjali li tirrappreżenta l-maġġoranza tal-produtturi tal-kaxxi stampati fir-Renju Unit, għamlet ilment informali mal-Kummissjoni. Hija sostniet li l-produtturi tal-kartun li jfornu lir-Renju Unit kienu introduċew sensiela ta’ żidiet simultanji u uniformi fil-prezzijiet u talbet lill-Kummissjoni tinvestiga jekk kienx hemm vjolazzjoni tar-regoli Komunitàrji dwar il-kompetizzjoni. Sabiex tassigura li l-inizjattiva tagħha ssir magħrufa mill-pubbliku, il-BPIF ħarġet komunikat stampa. Il-kontenut ta’ dan il-komunikat stampa kien irrapportat fl-istampa speċjalizzata matul Diċembru 1990.

7 Fit-12 ta’ Diċembru 1990, il-Fédération Française du Cartonnage wkoll għamlet ilment informali mal-Kummissjoni, fejn ippreżentat osservazzjonijiet dwar is-suq Franċiż tal-kartun f'termini simili ħafna għal dawk fl-ilment tal-BPIF.

8 Fit-23 u fl-24 ta’ April 1991, uffiċjali tal-Kummissjoni, bis-saħħa ta' l-Artikolu 14(3) tar-Regolament tal-Kunsill Nru 17, tas-6 ta’ Frar 1962, l-ewwel Regolament li jimplementa l-Artikoli 85 u 86 tat-Trattat (ĠU 1962, 13, p. 204, aktar 'il quddiem ir-"Regolament Nru 17"), wettqu investigazzjonijiet simultanji mingħajr notifika minn qabel fil-bini ta’ diversi impriżi u assoċjazzjonijiet kummerċjali li joperaw fis-settur tal-kartun.

9 Wara dawn l-investigazzjonijiet, il-Kummissjoni bagħtet talbiet għal informazzjoni u għal dokumenti, skond Artikolu 11 tar-Regolament Nru 17, lid-destinatarji kollha tad-Deċiżjoni.

10 L-elementi miksuba minn dawn l-investigazzjonijiet u talbiet għal informazzjoni u dokumenti wasslu lill-Kummissjoni sabiex tikkonkludi li, minn nofs is-sena 1986 sa April 1991, minn ta’ l-inqas (fil-biċċa l-kbira tal-każijiet), l-impriżi kkonċernati kienu pparteċipaw fi vjolazzjoni ta’ l-Artikolu 85(1) tat-Trattat.

11 Għaldaqstant, il-Kummissjoni ddeċidiet li tibda proċedura taħt din id-dispożizzjoni. Permezz ta' ittra tal-21 ta’ Diċembru 1992, hija indirizzat dikjarazzjoni ta’ lmenti lil kull waħda mill-impriżi kkonċernati. Dawn kollha għamlu risposti bil-miktub. Disa’ mill-impriżi talbu li jinstemgħu quddiem il-Kummissjoni. Huma nstemgħu fis-7, fit-8 u fid-9 ta’ Ġunju 1993.

12 Fit-tmiem tal-proċedura, il-Kummissjoni adottat id-Deċiżjoni, li tinkludi d-dispożizzjonijiet li ġejjin:

"Artikolu 1

Buchmann GmbH, Cascades SA, Enso-Gutzeit Oy, Europa Carton AG, Finnboard – the Finnish Board Mills Association, Fiskeby Board AB, Gruber & Weber GmbH & Co KG, Kartonfabriek De Eendracht NV (li l-isem kummerċjali tagħha huwa BPB de Eendracht NV), NV Koninklijke KNP BT NV (qabel Koninklijke Nederlandse Papierfabrieken NV), Laakmann Karton GmbH & Co KG, Mo Och Domsjö AB (MoDo), Mayr-Melnhof Gesellschaft mbH, Papeteries de Lancey SA, Rena Kartonfabrik AS, Sarrió SpA, SCA Holding Ltd [qabel Reed Paper & Board (UK) Ltd], Stora Kopparbergs Bergslags AB, Enso Española SA (qabel Tampella Española SA) u Moritz J. Weig GmbH & Co KG kisru l-Artikolu 85(1) tat-Trattat KE billi pparteċipaw:

– fil-każ ta’ Buchmann u Rena, minn madwar Marzu 1988 sa minn ta’ l-anqas l-aħħar ta’ l-1990,

– fil-każ ta’ Enso Española, minn ta’ l-inqas minn Marzu 1988 sa minn ta’ l-anqas l-aħħar ta’ April 1991,

– fil-każ ta’ Gruber & Weber, minn ta’ l-inqas mill-1988 sa l-aħħar ta' l-1990,

– fil-każijiet l-oħra, min-nofs l-1986 sa minn ta’ l-anqas April 1991,

fi ftehim u prattika miftiehma li jmorru lura sa nofs l-1986, li permezz tagħhom il-fornituri ta’ kartun fil-Komunità Ewropea:

– iltaqgħu b’mod regolari f’sensieli ta’ laqgħat istituzzjonalizzati u bil-moħbi sabiex jiddiskutu u jadottaw pjan industrijali komuni sabiex jirrestrinġu l-kompetizzjoni,

– iddeċidew bi ftehim komuni dwar żidiet regolari fil-prezzijiet għal kull kwalità ta' prodott f’kull munita nazzjonali,

– ippjanaw u implementaw żidiet simultanji u uniformi fil-Komunità Ewropea kollha,

– laħqu ftehim sabiex iżommu l-ishma fis-suq tal-produtturi prinċipali f’livelli kostanti, b'bidliet minn żmien għal żmien,

– adottaw, b'mod dejjem aktar frekwenti mill-bidu ta' l-1990, miżuri miftiehma sabiex jikkontrollaw il-provvista tas-suq Komunitarju, bil-għan li jassiguraw l-implementazzjoni ta’ l-imsemmija żiediet fil-prezzijiet miftiehma,

– skambjaw informazzjoni kummerċjali dwar kunsinni, prezzijiet, twaqqif ta’ produzzjoni, ordnijiet b’lura u rati ta’ użu ta’ magni sabiex isostnu l-miżuri msemmija hawn fuq.

[...]

Artikolu 3

Il-multi segwenti huma imposti fuq l-impriżi segwenti fir-rigward tal-vjolazzjonijiet ikkonstatati fl-Artikolu 1:

[...]

(xv) Sarrió SpA, multa ta’ ECU 15,500,000;

[...]" [traduzzjoni mhux uffiċjali]

13 Skond id-Deċiżjoni, il-vjolazzjoni saret fi ħdan organu magħruf bħala "Product Group Paperboard" (aktar 'il quddiem il-"PG Paperboard"), komposta minn diversi gruppi jew kumitati.

14 F’nofs l-1986, grupp imsejjaħ "Presidents Working Group" (aktar 'il quddiem il-"PWG") ġie stabbilit fi ħdan dan l-organu. Dan il-grupp kien jiġbor fih rappreżentanti f’pożizzjonijiet għolja tal-fornituri prinċipali ta’ kartun fil-Komunità (madwar tmien fornituri).

15 L-attivitajiet tal-PWG kienu jikkonsistu, b’mod partikolari, fid-diskussjoni u fil-kollaborazzjoni dwar is-swieq, l-ishma fis-suq, il-prezzijiet u l-kapaċitajiet. B’mod partikolari, dan il-grupp ħa deċiżjonijiet ġenerali dwar iż-żmien u l-livell taż-żidiet fil-prezzijiet li kellhom jiġu introdotti mill-produtturi.

16 Il-PWG kien jirrapporta lill-"President Conference" (aktar 'il quddiem il-"PC"), li fiha kienu jipparteċipaw (bejn wieħed u ieħor b’mod regolari) kważi d-diretturi ġenerali kollha ta’ l-impriżi kkonċernati. Il-PC iltaqgħat darbtejn fis-sena matul il-perijodu in kwistjoni.

17 Lejn l-aħħar tas-sena 1987 twaqqaf il-"Joint Marketing Committee (aktar 'il quddiem il-"JMC"). Ix-xogħol prinċipali tiegħu kien, minn naħa, li jiddetermina jekk, u, fl-affermattiv, kif, setgħu jiġu implementati żidiet fil-prezzijiet u, min- naħa l-oħra, li jiddefinixxi l-metodi ta’ implementazzjoni ta' l-inizjattivi dwar prezzijiet deċiżi mill-PWG, pajjiż b’pajjiż u għall-klijenti prinċipali bil-għan li tiġi stabbilita sistema ta’ prezzijiet ekwivalenti fl-Ewropa.

18 Fl-aħħar nett, il-Kumitat Ekonomiku kien jiddiskuti, b'mod partikolari, varjazzjonijiet fil-prezzijiet fis-swieq nazzjonali u ordnijiet b’lura u kien jirrapporta l-konstatazzjonijiet tiegħu lill-JMC jew, sa l-aħħar tas-sena 1987, lill-Marketing Committee, il-predeċessur tal-JMC. Il-Kumitat Ekonomiku kien kompost mid-diretturi responsabbli mill-bejgħ tal-biċċa l-kbira ta’ l-impriżi in kwistjoni u kien jiltaqa’ diversi drabi fis-sena.

19 Barra minn hekk, mid-Deċiżjoni jirriżulta li l-Kummissjoni kkunsidrat li l-attivitajiet tal-PG Paperboard kienu sostnuti minn skambju ta’ informazzjoni mwettaq permezz ta' Fides, kumpannija fiduċjarja, li s-sede tagħha huwa fi Zurich (l-Iżvizzera). Skond id-Deċiżjoni, il-biċċa l-kbira tal-membri tal-PG Paperboard kienu minn żmien għal żmien jipprovdu rapporti dwar l-ordnijiet, il-produzzjoni, il-bejgħ u l-użu tal-kapaċitajiet lil Fides. Dawn ir-rapporti kienu jiġu pproċessati taħt is-sistema ta’ Fides u l-informazzjoni miġbura minnhom kienet tintbagħat lill-parteċipanti.

20 Ir-rikorrenti, Sarrió SA (aktar 'il quddiem "Sarrió"), hija r-riżultat ta’ amalgamazzjoni li seħħet fl-1990 bejn id-diviżjoni tal-kartun ta' l-akbar produttur Taljan, Saffa, u l-produttur Spanjol Sarrió (punt 11 tal-premessi tad-Deċiżjoni). Fl-1991, Sarrió akkwistat ukoll il-produttur Spanjol Prat Carton (ibidem).

21 Sarrió tqieset li kienet responsabbli għall-parteċipazzjoni ta’ Prat Carton fl-akkordju in kwistjoni matul il-perijodu kollu ta' din il-parteċipazzjoni (punt 154 tal-premessi tad-Deċiżjoni).

22 Sarrió timmanifattura prinċipalment kartun GD, iżda tipproduċi wkoll kartun GC.

Il-proċedura

23 Ir-rikorrenti ressqet din l-azzjoni permezz ta' rikors ippreżentat fir-Reġistru tal-Qorti fl-14 ta’ Ottubru 1994.

24 Sittax mit-tmintax-il impriża l-oħra li nstabu responsabbli għall-vjolazzjoni wkoll ressqu rikors kontra d-Deċiżjoni (Kawżi T-295/94, T-301/94, T-304/94, T-308/94, T-309/94, T-310/94, T-311/94, T-317/94, T-319/94, T-327/94, T-337/94, T-338/94, T-347/94, T-348/94, T-352/94 u T-354/94).

25 Ir-rikorrenti fil-Kawża T-301/94, Laakmann Karton GmbH, ċediet l-atti tal-kawża tagħha b’ittra ppreżentata fir-Reġistru tal-Qorti tal-Prim'Istanza fl-10 ta’ Ġunju 1996, u l-kawża tħassret mir-reġistru tal-Qorti tal-Prim'Istanza permezz ta' digriet tat-18 ta’ Lulju 1996, Laakmann Karton vs Il-Kummissjoni (T-301/94, li mhuwiex ippubblikat fil-Ġabra).

26 Erba’ impriżi Finlandiżi, membri ta’ l-assoċjazzjoni kummerċjali Finnbord u, bħala tali, miżmuma responsabbli in solidum għall-ħlas tal-multa imposta fuq Finnboard, ukoll ressqu rikorsi kontra d-Deċiżjoni (Kawżi Magħquda T-339/94, T-340/94, T-341/94 u T-342/94).

27 Fl-aħħar nett, tressaq ukoll rikors minn assoċjazzjoni, CEPI-Cartonboard, li ma kinitx waħda mid-destinatarji tad-Deċiżjoni. Madankollu, din ċediet l-atti tal-kawża tagħha permezz ta’ ittra ppreżentata fir-Reġistru tal-Qorti tal-Prim'Istanza fit-8 ta’ Jannar 1997, u l-kawża tħassret mir-reġistru tal-Qorti tal-Prim'Istanza permezz ta' digriet tas-6 ta’ Marzu 1997 (CEPI-Cartonboard vs Il-Kummissjoni, li mhuwiex ippubblikat fil-Ġabra).

28 Permezz ta’ ittra tal-5 ta’ Frar 1997, il-Qorti tal-Prim'Istanza stiednet lill-partijiet sabiex jieħdu sehem f’laqgħa informali bl-iskop, b’mod partikolari, li jippreżentaw l-osservazzjonijiet tagħhom dwar il-possibbiltà li jingħaqdu l-Kawżi T-295/94, T-304/94, T-308/94, T-309/94, T-310/94, T-311/94, T-317/94, T-319/94, T-327/94, T-334/94, T-337/94, T-338/94, T-347/94, T-348/94, T-352/94 u T-354/94 għall-iskopijiet tal-proċedura orali. F’din il-laqgħa, li nżammet fid-29 ta’ April 1997, il-partijiet qablu li jingħaqdu l-kawżi.

29 Permezz ta' digriet ta' l-4 ta’ Ġunju 1997, il-President tat-Tielet Awla Estiża tal-Qorti tal-Prim'Istanza għaqqad il-kawżi msemmija għall-iskopijiet tal-proċedura orali, minħabba l-konnessjoni bejniethom, skond Artikolu 50 tar-Regoli tal-Proċedura u laqa' talba għal trattament kunfidenzjali mressqa mir-rikorrenti f'din il-kawża.

30 Permezz ta' digriet ta' l-20 ta’ Ġunju 1997, huwa laqa' talba għal trattament kunfidenzjali mressqa mir-rikorrenti fil-Kawża T-337/94 fir-rigward ta' dokument prodott bħala risposta għal mistoqsija bil-miktub magħmula mill-Qorti tal-Prim'Istanza.

31 Wara li semgħet ir-rapport ta’ l-Imħallef Relatur, il-Qorti tal-Prim'Istanza (It-Tielet Awla Estiża) iddeċidiet li tibda l-proċedura orali u adottat miżuri ta’ organizzazzjoni tal-proċedura fejn talbet lill-partijiet iwieġbu għal ċerti mistoqsijiet bil-miktub u jipproduċu ċerti dokumenti. Il-partijiet wieġbu għal dawn it-talbiet.

32 It-trattazzjonijiet orali tal-partijiet fil-kawżi msemmija fil-punt 28 u r-risposti tagħhom għall-mistoqsijiet tal-Qorti tal-Prim'Istanza nstemgħu fis-seduta li nżammet mill-25 ta’ Ġunju sat-8 ta’ Lulju 1997.

It-talbiet tal-partijiet

33 Ir-rikorrenti titlob lill-Qorti tal-Prim'Istanza jogħġobha:

– tannulla d-Deċiżjoni;

– sussidjarjament, tannulla, minn naħa, l-Artikolu 2 tad-Deċiżjoni u, min-naħa l-oħra, l-Artikolu 3 tagħha, safejn din id-dispożizzjoni ta' l-aħħar tordna lir-rikorrenti tħallas multa ta’ ECU 15500000;

– sussidjarjament, tnaqqas l-ammont ta’ din il-multa;

– tikkundanna lill-konvenuta tbati l-ispejjeż.

34 Il-Kummissjoni titlob lill-Qorti tal-Prim'Istanza jogħġobha:

– tiċħad ir-rikors;

– tikkundanna lir-rikorrenti tbati l-ispejjeż.

Fuq it-talba għall-annulament tad-Deċiżjoni

A – Fuq il-motiv proċedurali u formali bbażat fuq ksur tad-drittijiet tad-difiża





L-argumenti tal-partijiet

35 Ir-rikorrenti tallega li d-drittijiet tad-difiża tagħha ġew miksura meta l-Kummissjoni (fil-punt 79 tal-premessi tad-Deċiżjoni) ħadet in kunsiderazzjoni, bħala prova tal-vjolazzjoni, dokument li nstab għand Finnboard (UK) Ltd matul l-investigazzjonijiet li saru f’April 1991 (aktar 'il quddiem il-"lista ta’ prezzijiet ta’ Finnboard"). Hija tfakkar li dan id-dokument intbagħtilha fit-28 ta’ April 1994, jiġifieri ħafna wara li ppreżentat ir-risosta tagħha għad-dikjarazzjoni ta’ lmenti u wara s-smiegħ quddiem il-Kummissjoni. Dan id-dewmien inġustifikat ċaħħadha mill-opportunità li tesprimi l-fehmiet tagħha dwar is-sinjifikat attwali tad-dokument, il-kuntest li ġie elaborat fih kif ukoll dwar il-konklużjonijiet li waslet għalihom il-Kummissjoni abbażi tiegħu (sentenza tal-Qorti tal-Ġustizzja tat-13 ta' Frar 1979, Hoffmann-La Roche vs Il-Kummissjoni, 85/76, Ġabra p. 461). Barra minn hekk, il-fatt li d-dokument intbagħtilha fit-28 ta’ April 1994 ma rrimedjax dan il-ksur.

36 Il-Kummissjoni twieġeb li d-dokument in kwistjoni ntbagħat lil Sarrió flimkien ma’ ittra tat-28 ta’ April 1994 fejn il-kontenut tad-dokument u l-konklużjonijiet li waslet għalihom il-Kummissjoni ġew spjegati fid-dettal. Peress li, barra minn hekk, l-ittra tat-28 ta’ April 1994 offriet lir-rikorrenti l-opportunità li tissottometti bil-miktub kwalunkwe osservazzjonijiet li xtaqet tagħmel, hija setgħet tindika fil-ħin opportun il-fehmiet tagħha dwar il-valur probatorju tad-dokument in kwistjoni (ara s-sentenza tal-Qorti tal-Prim'Istanza tas-17 ta' Diċembru 1991, BASF vs Il-Kummissjoni, T-4/89, Ġabra p. II-1523, punt 36).

Il-kunsiderazzjonijiet tal-Qorti tal-Prim'Istanza

37 Il-lista ta’ prezzijiet ta’ Finnboard inkisbet mill-Kummissjoni matul l-investigazzjonijiet tagħha fl-uffiċċji ta’ Finnboard (UK) Ltd f’April 1991 u ntbagħtet lir-rikorrenti flimkien ma’ ittra ta' spjegazzjoni sittax-il xahar wara li kienet intbagħtet id-dikjarazzjoni ta’ lmenti.

38 Skond il-ġurisprudenza tal-Qorti tal-Prim'Istanza, mill-Artikolu 19(1) tar-Regolament Nru 17, meta jinqara flimkien ma’ Artikoli 2 u 4 tar-Regolament tal-Kummissjoni Nru 99/63/KEE, tal-25 ta’ Lulju 1963 dwar is-smiegħ previst fl-Artikolu 19(1) u (2) tar-Regolament Nru 17 (ĠU 19631963-1964, p. 47), jirriżulta li l-Kummissjoni għandha tikkomunika l-ilmenti li hija tkun qegħda ssostni kontra l-impriżi u l-assoċjazzjonijiet ikkonċernati u li fid-deċiżjonijiet tagħha għandha tirreferi biss għall-ilmenti li dwarhom huma kellhom l-opportunità li jressqu l-fehmiet tagħhom (sentenza tat-23 ta' Frar 1994, CB u Europay vs Il-Kummissjoni, T-39/92 u T-40/92, Ġabra p. II-49, punt 47).

39 Bl-istess mod, ir-rispett tad-drittijiet tad-difiża fi proċedura li tista' twassal għal penali bħal dawk in kwistjoni jeżiġi li l-impriżi u l-assoċjazzjonijiet ta’ impriżi kkonċernati jingħataw l-opportunità, mill-istadju tal-proċedura amministrattiva, li jressqu l-fehmiet tagħhom b’mod effettiv dwar il-verità u r-rilevanza tal-fatti, l-ilmenti u ċ-ċirkustanzi allegati mill-Kummissjoni (sentenzi Hoffmann-La Roche vs Il-Kummissjoni, iċċitata aktar 'il fuq, punt 11, u tal-Qorti tal-Prim'Istanza tat-18 ta' Diċembru 1992, Cimenteries CBR et vs Il-Kummissjoni, T-10/92, T-11/92, T-12/92 u T-15/92, Ġabra p. II-2667, punt 39).

40 F'din il-kawża, meta ntbagħat id-dokument ikkonċernat, ma tqajmet l-ebda oġġezzjoni ġdida li ma kinitx tinsab fid-dikjarazzjoni ta’ lmenti. Fil-fatt, mill-ittra mibgħuta flimkien mal-lista ta’ prezzijiet ta’ Finnboard jirriżulta b'mod ċar li din il-lista kienet tikkostitwixxi sempliċement prova addizzjonali ta' pjan komuni sabiex jiġu ffissati prezzijiet, oġġezzjoni li kienet diġà ġiet spjegata fid-dettal fid-dikjarazzjoni ta’ lmenti.

41 Fi kwalunkwe każ, fl-ittra mibgħuta ma’ dan id-dokument, ir-rikorrenti espressament ingħatat l-opportunità sabiex tressaq, fl-istadju tal-proċedura amministrattiva u f'terminu ta' għaxart ijiem, il-fehmiet tagħha dwar din il-prova. F’dawn iċ-ċirkustanzi, il-Kummissjoni ma żammitx lir-rikorrenti milli tressaq, fil-ħin opportun, il-fehma tagħha dwar il-valur probatorju tad-dokument mibgħut (sentenzi tal-Qorti tal-Ġustizzja Hoffmann-La Roche vs Il-Kummissjoni, iċċitata aktar 'il fuq, punt 11, u tal-25 ta' Ottubru 1983, AEG vs Il-Kummissjoni, 107/82, Ġabra p. 3151, punt 27).

42 Minn dan isegwi li dan il-motiv għandu jiġi miċħud bħala infondat.

B – Fuq il-mertu





Fuq il-motiv ibbażat fuq nuqqas ta’ azzjoni miftiehma dwar il-prezzijiet ta’ tranżazzjoni u fuq ksur tar-rekwiżit li tingħata motivazzjoni

L-argumenti tal-partijiet

43 Ir-rikorrenti tammetti li ħadet sehem f’azzjoni miftiehma fir-rigward tal-prezzijiet imħabbra iżda tikkontesta li din l-azzjoni kienet tikkonċerna l-prezzijiet ta’ tranżazzjoni. Minbarra d-dokumenti prodotti man-noti tagħha, li juru li l-prezzijiet ta’ tranżazzjoni ma segwewx il-prezzijiet imħabbra, in sostenn ta' l-affermazzjoni tagħha hija tinvoka l-poter ta’ kull konsumatur li jinnegozja dwar il-prezz, il-bidliet fid-domanda u fl-ispejjeż ta’ produzzjoni u l-karatteristiċi partikolari tas-suq tal-kartun, partikolarment ir-regolarità li biha ż-żidiet fil-prezzijiet kienu mħabbra u l-livell għoli ta’ trasparenza fis-suq.

44 Ir-rikorrenti tikkunsidra li l-Kummissjoni ma spjegatx b’mod ċar jekk hija kinitx qiegħda tallega li kien hemm azzjoni miftiehma mhux biss fir-rigward tal-prezzijiet imħabbra iżda wkoll fir-rigward tal-prezzijiet ta’ tranżazzjoni. Issa, kuntrarjament għal dak li qiegħda ssostni l-Kummissjoni, minħabba l-effetti differenti tagħhom, id-distinzjoni bejn dawn iż-żewġ tipi ta’ azzjonijiet miftiehma hija ta’ importanza kbira (ara s-sentenza tal-Qorti tal-Ġustizzja tal-31 ta' Marzu 1993, Ahlström Osakeyhtiö et vs Il-Kummissjoni, C-89/85, C-104/85, C-114/85, C-116/85, C-117/85 u C-125/85 sa C-129/85, Ġabra p. I-1307). Fir-risposta tagħha, ir-rikorrenti ssostni li l-inċertezzi dwar x’inhu s-suġġett ta' l-azzjoni miftiehma jikkostitwixxu, fihom infushom, ksur tar-rekwiżiti ta' motivazzjoni u ta' preċiżjoni tad-deċiżjonijiet li jikkonstataw vjolazzjoni tar-regoli tal-kompetizzjoni. Għaldaqstant, dan il-ksur jippreġudika serjament id-drittijiet leġittimi tad-difiża.

45 Il-Kummissjoni tiddikjara li ma tistax tifhem kif ir-rikorrenti tista’, fl-istess ħin, tammetti li ħadet sehem f'azzjoni miftiehma dwar il-prezzijiet u ssostni li ż-żidiet fil-prezz applikati ma kinux ir-riżultat ta' din l-azzjoni miftiehma. Hija tenfasizza li d-Deċiżjoni (partikolarment fil-punti 72 sa 102 tal-premessi tagħha) tirreferi kemm għad-dokumenti li jindikaw azzjoni miftiehma dwar kull żieda mħabbra fil-kuntest ta' l-akkordju kif ukoll għad-dokumenti li permezz tagħhom kull wieħed mill-produtturi effettivament ħabbar iż-żieda in kwistjoni.

46 Hija ssostni wkoll li d-distinzjoni bejn azzjoni miftiehma dwar il-prezzijiet imħabbra u azzjoni miftiehma dwar prezzijiet ta’ tranżazzjoni mhijiex rilevanti f'din il-kawża. L-azzjoni miftiehma fi ħdan il-PWG u l-JMC ma kinitx tikkonċerna biss il-prezzijiet imħabbra iżda wkoll l-adozzjoni ta’ deċiżjonijiet dwar żidiet minn żmien għal żmien fil-prezzijiet għal kull tip ta’ prodott u dwar l-applikazzjoni ta’ dawn iż-żidiet simultanji fil-Komunità kollha (ara d-dokumenti ta' prova msemmija fil-punti 74 sa 90, 92 u 94 sa 96 tal-premessi tad-Deċiżjoni).

47 Barra minn hekk, fid-dawl tal-provi ta' azzjoni miftiehma fi ħdan il-kumitati li fihom ipparteċipat ir-rikorrenti, ikun impossibbli li jingħad li t-tħabbir tal-prezzijiet ma neħħewx l-inċertezza ta’ kull impriża dwar l-imġiba tal-kompetituri tagħha u li r-rikorrenti implementat iż-żidiet fil-prezzijiet mingħajr referenza għall-azzjoni miftiehma (ara s-sentenza tal-Qorti tal-Prim'Istanza ta' l-24 ta' Ottubru 1991, Rhône-Poulenc vs Il-Kummissjoni, T-1/89, Ġabra p. II-867, punti 122 u 123).

Il-kunsiderazzjonijiet tal-Qorti tal-Prim'Istanza

48 Skond Artikolu 1 tad-Deċiżjoni, l-impriżi msemmija f'din id-dispożizzjoni kienu kisru l-Artikolu 85(1) tat-Trattat billi pparteċipaw, matul il-perijodu ta' referenza, fi ftehim u fi prattika miftiehma li permezz tagħhom il-fornituri ta’ kartun fil-Komunità, b'mod partikolari, "iddeċidew bi ftehim komuni dwar żidiet regolari fil-prezzijiet għal kull kwalità ta' prodott f’kull munita nazzjonali" u "ippjanaw u implementaw żidiet simultanji u uniformi fil-Komunità Ewropea kollha".

49 Ir-rikorrenti tammetti li pparteċipat f’erba’ korpi tal-PG Paperboard u ma tikkontestax, la fin-noti tagħha u lanqas fit-tweġibiet tagħha għall-mistoqsijiet magħmula mill-Qorti tal-Prim'Istanza matul is-seduta, li hija pparteċipat f'azzjoni miftiehma dwar il-prezzijiet imħabbra mill-1988.

50 Qabel ma jiġi kkunsidrat l-argument tar-rikorrenti li l-azzjoni miftiehma ma kkonċernatx il-prezzijiet ta’ tranżazzjoni, għandu jiġi ddeterminat jekk il-Kummissjoni effettivament sostnietx, fid-Deċiżjoni, li l-azzjoni miftiehma kkonċernat prezzijiet bħal dawn.

51 F’dan ir-rigward, għandu jiġi kkonstatat, fl-ewwel lok, li l-Artikolu 1 tad-Deċiżjoni bl-ebda mod ma jispeċifika l-prezz li kien is-suġġett taż-żidiet miftiehma.

52 Fit-tieni lok, mid-Deċiżjoni bl-ebda mod ma jirriżulta li l-Kummissjoni sostniet li l-produtturi kienu ffissaw, jew anke kellhom il-ħsieb li jiffissaw, prezzijiet ta’ tranżazzjoni uniformi. Partikolarment, il-punti 101 u 102 tal-premessi tad-Deċiżjoni, li jikkonċernaw l-"effett ta’ l-inizjattivi miftiehma fir-rigward ta' prezzijiet fuq il-livell tal-prezzijiet", jindikaw li l-Kummissjoni kkunsidrat li l-inizzjattivi fir-rigward ta' prezzijiet kienu jikkonċernaw il-prezzijiet indikati fil-katalgi u kienu intiżi sabiex jipproduċu żieda fil-prezzijiet ta' tranżazzjoni. Ġie osservat, b’mod partikolari, li: "Anke jekk il-produtturi kollha baqgħu tal-fehma li jintroduċu kompletament iż-żieda, il-possibbiltajiet li kellhom il-klijenti li jaqilbu għal kwalità jew għal prodott irħas setgħu jwasslu ċerti produtturi sabiex jagħmlu lill-klijenti tradizzjonali tagħhom ċerti konċessjonijiet dwar id-data tad-dħul fis-seħħ taż-żidiet jew sabiex jagħtuhom inċentiv addizzjonali fil-forma ta' skont jew ta' traħħis fil-każ ta' ordnijiet kbar bil-għan li jgiegħluhom jaċċettaw kompletament iż-żieda fil-prezz bażiku. Għaldaqstant, kien inevitabbli li l-effetti kollha taż-żidiet fil-prezzijiet ma setgħux jinħassu immedjatament." (punt 101, is-sitt paragrafu, tal-premessi tad-Deċiżjoni). [traduzzjoni mhux uffiċjali]

53 Għalhekk, mid-Deċiżjoni jirriżulta li l-Kummissjoni kkunsidrat li l-iskop tal-kollużjoni bejn il-produtturi fir-rigward ta’ prezzijiet kien li ż-żidiet miftiehma fil-prezzijiet imħabbra jkollhom bħala konsegwenza żieda fil-prezzijiet ta' tranżazzjoni. F'dan ir-rigward, mill-ewwel paragrafu tal-punt 101 tal-premessi tad-Deċiżjoni, jirriżulta li "il-produtturi mhux biss ħabbru ż-żidiet fil-prezzijiet miftiehma iżda, bi ftit eċċezzjonijiet, adottaw ukoll miżuri konkreti sabiex jassiguraw li dawn iż-żidiet jiġu effettivament imposti fuq il-klijenti". Għaldaqstant, is-sitwazzjoni f'din il-kawża hija differenti minn dik eżaminata mill-Qorti tal-Ġustizzja fis-sentenza Ahlström Osakeyhtiö et vs Il-Kummissjoni, iċċitata aktar 'il fuq, peress li fid-Deċiżjoni, il-Kummissjoni, b'differenza mid-deċiżjoni li wasslet għal din is-sentenza ta' l-aħħar, ma ssostnix li l-impriżi ftiehmu direttament dwar il-prezzijiet ta' tranżazzjoni. [traduzzjoni mhux uffiċjali]

54 Din l-analiżi tad-Deċiżjoni hija kkonfermata mid-dokumenti prodotti mill-Kummissjoni.

55 B’mod partikolari, l-Anness 109 tad-dikjarazzjoni ta’ lmenti fih il-minuti tal-laqgħa tal-JMC tas-16 ta’ Ottubru 1989, fejn, inter alia, huwa indikat li:

"d) L-Olanda

[...]

Problemi kbar bix-xerrejja prinċipali, partikolarment Imca, li Cascades u Van Duffel għadhom joffrulhom prezzijiet irraġonevoli b'tali mod li qegħdin jagħmlu l-ħajja ta’ KNP u tal-Finlandiżi diffiċli.

[...]

f) Il-Belġju

Sitwazzjoni simili għal dik fl-Olanda. Finnboard irnexxielha tikkonvinċi biż-żieda fil-prezzijiet lil Van Genechten iżda, minħabba konċessjonijiet magħmula fil-Belġju (minn Cascades), kellha terġa' tidħol f'negozjati ma' din ta' l-aħħar. Din iż-żieda għandha tibqa' tiġi sostnuta u wieħed jistenna li Beghin, Cascades u KNP jagħmlu l-istess.

[...]

h) L-Italja

Saffa għandha problemi kbar ħafna bil-prezzijiet ta’ importazzjoni mitluba minn Kopparfors, Finnboard kif ukoll minn Cascades.

Il-kunsinni ta' Saffa naqsu bil-kbir, l-importazzjonijiet żdiedu bil-kbir.

Saffa titlob b'insistenza lill-importaturi sabiex josservaw sew id-direttivi maħruġa fir-rigward ta' prezzijiet." [traduzzjoni mhux uffiċjali]

56 Dan id-dokument juri b’mod ċar li, għalkemm il-produtturi aċċettaw f’termini ġenerali li kull wieħed minnhom kellu jinnegozja l-prezzijiet ta’ tranżazzjoni tiegħu mal-klijenti tiegħu, kull wieħed mill-produtturi, u b’mod partikolari r-rikorrenti, imsemmija espressament fl-anness imsemmi aktar 'il fuq, ippretendew li l-kompetituri tagħhom japplikaw prezzijiet ta’ tranżazzjoni li jikkonformaw mal-prezzijiet miftiehma, ta’ l-inqas fis-sens li n-negozjati individwali ma kellhomx jeliminaw l-effett taż-żidiet miftiehma fil-prezzijiet indikati fil-katalgu.

57 Barra minn hekk, fis-seduta, ir-rikorrenti rrikonoxxiet li l-prezzijiet imħabbra servew bħala punt tat-tluq għan-negozjati mal-klijenti dwar il-prezzijiet ta’ tranżazzjoni, fatt li jikkonferma li l-iskop aħħari kien li jiżdiedu l-prezzijiet ta' tranżazzjoni. F’dan ir-rigward, huwa biżżejjed li jiġi enfasizzat li l-iffissar, b'mod uniformi, ta’ prezzijiet indikati fil-katalgi, miftiehem bejn il-produtturi, kien ikun assolutament mingħajr rilevanza li kieku, effettivament, dawn il-prezzijiet kellhom ma jipproduċu l-ebda effett fuq il-prezzijiet ta' tranżazzjoni.

58 Fir-rigward ta' l-argument tar-rikorrenti li l-inċertezzi dwar is-suġġett ta' l-attività miftiehma huma, fihom infushom, ksur tar-rekwiżit ta' motivazzjoni, għandu jiġi mfakkar li l-Artikolu 1 tad-Deċiżjoni bl-ebda mod ma jippreċiża l-prezz li kien is-suġġett tal-kollużjoni.

59 F’sitwazzjoni bħal din, skond ġurisprudenza stabbilita, il-parti operattiva tad-Deċiżjoni għandha tinftiehem fid-dawl ta' l-ispjegazzjoni tal-motivi tagħha (ara, bħala eżempju, is-sentenza tal-Qorti tal-Ġustizzja tas-16 ta' Diċembru 1975, Suiker Unie et vs Il-Kummissjoni, 40/73 sa 48/73, 50/73, 54/73, 55/73, 56/73, 111/73, 113/73 u 114/73, Ġabra p. 1663, punti 122 sa 124).

60 F'din il-kawża, mill-kunsiderazzjonijiet preċedenti jirriżulta li l-Kummissjoni, fil-premessi tad-Deċiżjoni, spjegat b’mod suffiċjenti li l-azzjoni miftiehma kienet tikkonċerna l-prezzijiet kif indikati fil-katalgi u kellha l-għan li żżid il-prezzijiet ta' tranżazzjoni.

61 Għaldaqstant, il-motiv għandu jiġi miċħud bħala infondat.

Fuq il-motiv ibbażat fuq nuqqas ta’ parteċipazzjoni f'akkordju dwar l-iffriżar ta' l-ishma fis-suq u l-kontroll tal-provvista

L-argumenti tal-partijiet

62 Dan il-motiv fih tliet partijiet.

63 Fl-ewwel parti tal-motiv, ir-rikorrenti ssostni li l-Kummissjoni m'għandhiex provi ta’ l-eżistenza ta’ azzjoni miftiehma intiża sabiex jiġu ffriżati l-ishma fis-suq u lanqas ta' l-eżistenza ta' azzjoni miftiehma intiża sabiex tiġi kkontrollata l-provvista. Anke jekk jiġi preżunt li dawn l-azzjonijiet miftiehma ġew ipprovati kif mitlub mil-liġi, il-Kummissjoni xorta ma tkunx ipprovat il-parteċipazzjoni tar-rikorrenti f’azzjonijiet miftiehma bħal dawn. B’mod partikolari, ir-rikorrenti tikkontesta l-valur probatorju ta’ diversi annessi tad-dikjarazzjoni ta’ lmenti li fuqhom il-Kummissjoni bbażat ruħha fid-Deċiżjoni.

64 Fl-ewwel lok, l-Anness 73, nota interna ta’ Mayr-Melnhof, jipprova biss l-azzjoni miftiehma dwar il-prezzijiet, jispjega l-konsegwenzi ta’ politika rigoruża ta’ prezzijiet u juri li ma kien hemm l-ebda pressjoni min-naħa tar-rikorrenti fuq Mayr-Melnhof sabiex din ta' l-aħħar ma tkabbarx l-ishma tagħha fis-suq permezz ta’ tnaqqis fil-prezzijiet tagħha. F’dan ir-rigward, ir-rikorrenti tinvoka l-ispjegazzjoni mogħtija minn Mayr-Melnhof fl-ittra tagħha tat-23 ta’ Settembru 1991 (Anness 75 tad-dikjarazzjoni ta’ lmenti).

65 Fit-tieni lok, l-Anness 102, nota ta' Rena, jirrigwarda laqgħa tan-Nordic Paperboard Institute (aktar 'il quddiem "NPI"), assoċjazzjoni li r-rikorrenti ma kinitx membru tagħha.

66 Fit-tielet lok, id-dikjarazzjonijiet ta’ Stora ma jistgħux, fihom infushom, jikkostitwixxu elementi ta' prova suffiċjenti. Barra minn hekk, Stora ripetutament enfassizat l-awtonomija relattiva li kienu jgawdu d-diversi impriżi fir-rigward, b’mod partikolari, tal-volumi ta’ produzzjoni u tal-ħin magħżul sabiex titwaqqaf il-produzzjoni (ara punti 57, 59, 60, 69, 70 u 71 tal-premessi tad-Deċiżjoni). Id-dikjarazzjonijiet ta’ Stora jikkonfermaw ukoll li ma kienet ġiet stabbilita l-ebda sistema ta' kontroll ta' xi tip ta' akkordju dwar il-kwantitajiet. Issa, in-nuqqas ta’ sistema ta' kontroll tal-bidliet fil-kwantitajiet tinnega b'mod ċar l-eżistenza ta' akkordju dwar dan il-punt. Barra minn hekk, id-dikjarazzjonijiet ta’ Stora sempliċement jesprimu l-opinjoni personali tagħha dwar il-vantaġġ li jiġu adottati miżuri intiżi sabiex jiġu kkontrollati l-kwantitajiet ta' produzzjoni u l-bejgħ.

67 Fit-tieni parti tal-motiv, ir-rikorrenti ssostni li l-bidliet fl-ishma fis-suq ta’ diversi impriżi juru li ma kinitx teżisti azzjoni miftiehma intiża sabiex jiġu ffriżati l-ishma fis-suq jew, jekk jiġi preżunt li kien hemm azzjoni miftiehma bejn ċerti impriżi, li, fi kwalunkwe każ, hija ma pparteċipatx f'din l-azzjoni.

68 Fir-rigward tal-bidliet ġenerali fl-ishma fis-suq, hija tenfasizza li ċerti produtturi, partikolarment Iggesund (MoDo) u Mayr-Melnhof, żiedu kapaċitjiet ġodda sinjifikattivi matul il-perijodu in kwistjoni.

69 Ir-rikorrenti tosserva wkoll li s-sehem totali tagħha fis-suq Komunitarju naqas minn 14.3% fl-1987 għal 11.7% fl-1990. Skondha, tnaqqis bħal dan mhuwiex kompatibbli ma' l-affermazzjoni tal-Kummissjoni li hija ħadet sehem f'akkordju intiż sabiex jiġu ffriżati l-ishma fis-suq ta' diversi produtturi. Fir-rigward ta’ Prat Carton, it-tnaqqis ta’ madwar 9%, matul il-perijodu bejn l-1987 u l-1990, tas-sehem totali tagħha fis-suq Komunitarju juri wkoll in-nuqqas totali ta’ parteċipazzjoni fi kwalunkwe azzjoni miftiehma intiża sabiex jiġu ffriżati l-ishma fis-suq.

70 Fit-tielet parti tal-motiv, ir-rikorrenti ssostni li l-imġiba tagħha fir-rigward tal-waqfien fil-produzzjoni u ta' l-esportazzjonijiet lejn swieq barra l-Ewropa lanqas m'hija kompattibbli ma' l-affermazzjonijiet tal-Kummissjoni.

71 Fir-rigward ta’ l-ewwel parti tal-motiv, il-Kummissjoni tikkunsidra li l-elementi ta' prova li invokat, partikolarment id-dikjarazzjonijiet ta’ Stora (Annessi 39 sa 43 tad-dikjarazzjoni ta’ lmenti) u l-Annessi 73 sa 102 tad-dikjarazzjoni ta’ oġġezzjonijet huma aktar milli biżżejjed sabiex tiġi stabbilita l-eżistenza ta’ akkordju intiż sabiex jiġu ffriżati l-ishma fis-suq u tiġi kkontrollata l-provvista, kif ukoll il-parteċipazzjoni tar-rikorrenti f’dawn l-aspetti ta’ l-akkordju.

72 Fir-rigward tat-tieni parti tal-motiv, il-Kummissjoni tfakkar li hija bbażat ruħha fuq dokumenti ta' prova dwar akkordju intiż sabiex jiġu ffriżati l-ishma fis-suq u ssostni li, għaldaqstant, l-argument tar-rikorrenti dwar il-bidliet fl-ishma fis-suq ta’ diversi impriżi mhuwiex rilevanti fir-rigward tal-kwistjoni jekk kienx jeżisti akkordju bħal dan. Minbarra dan, fid-Deċiżjoni huwa espressament aċċettat li kien hemm bidla żgħira fl-ishma fis-suq ta' ċerti impriżi, peress li l-ishma fis-suq kienu jiġu nnegozjati mill-ġdid kull sena (punti 60 u 131 tal-premessi tad-Deċiżjoni). Fi kwalunkwe każ, l-Artikolu 85 jipprojbixxi l-akkordji kollha li jkollhom bħala għan jew riżultat tagħhom ir-restrizzjoni tal-kompetizzjoni, irrispettivament mis-sinjifikat tas-suċċess tagħhom.

73 Fir-rigward, b’mod aktar partikolari, ta’ l-argumenti tar-rikorrenti bbażati fuq il-bidla fl-ishma fis-suq tagħha stess, il-Kummissjoni tfakkar li l-vjolazzjoni kienet tikkonċerna s-suq Komunitarju kollu. Ir-rikorrenti kienet membru tal-PWG fejn kienu jinżammu d-diskussjonijiet dwar l-ishma fis-suq. Fl-1989, id-direttur ġenerali ta' Saffa stess ġie maħtur bħala l-viċi president tal-PG Paperboard.

74 Il-Kummissjoni tosserva, fl-aħħar nett, li l-affermazzjoni tar-rikorrenti li hija dejjem aġixxiet b'mod awtonomu m'hija sostnuta mill-ebda element ta' prova. Barra minn hekk, anke jekk jiġi preżunt li r-rikorrenti ma rrispettatx l-akkordju, il-vjolazzjoni xorta kienet twettqet (sentenza Rhône-Poulenc vs Il-Kummissjoni, iċċitata aktar 'il fuq).

75 Fl-aħħar nett, fir-rigward tat-tielet parti tal-motiv, il-Kummissjoni tosserva li Stora kkonfermat, fl-Anness 39 tad-dikjarazzjoni ta’ lmenti, li PWG kien ipprepara u stabbilixxa sistema sabiex jerġa' jinkiseb bilanċ u sabiex tiġi kkontrollata l-produzzjoni b’tali mod li l-prezzijiet jinżammu fuq livell kostanti. Għaldaqstant, il-fatt li s-sitwazzjoni fis-suq jew it-tħaddim tajjeb ta' l-akkordju kellhom bħala konsegwenza li r-rikorrenti, skondha, ma kellhiex għalfejn twaqqaf il-produzzjoni, kif kien miftiehem, m'għandu l-ebda rilevanza fuq ir-responsabbiltà tagħha u lanqas fuq il-parteċipazzjoni tagħha fl-akkordju intiż sabiex jiġu kkontrollati l-ishma fis-suq u l-kwantitajiet.

Il-kunsiderazzjonijiet tal-Qorti tal-Prim'Istanza





1. Fuq l-eżistenza ta’ azzjoni miftiehma intiża sabiex jiġu ffriżati l-ishma fis-suq u ta' azzjoni miftiehma intiża sabiex tiġi kkontrollata l-provvista

76 Fir-rigward ta’ l-ewwel parti tal-motiv, għandu jiġi mfakkar li, skond Artikolu 1 tad-Deċiżjoni, l-impriżi msemmija f’din id-dispożizzjoni kisru l-Artikolu 85(1) tat-Trattat billi pparteċipaw, matul il-perijodu ta' referenza, fi ftehim u fi prattika miftiehma li permezz tagħhom il-fornituri ta’ kartun fil-Komunità "laħqu ftehim sabiex iżommu l-ishma fis-suq tal-produtturi prinċipali f’livelli kostanti, b'bidliet minn żmien għal żmien", u "adottaw, b'mod dejjem aktar frekwenti mill-bidu ta' l-1990, miżuri miftiehma sabiex jikkontrollaw il-provvista tas-suq Komunitarju, bil-għan li jassiguraw l-implementazzjoni ta’ l-imsemmija żiediet fil-prezzijiet miftiehma".

77 Skond il-Kummissjoni, dawn iż-żewġ kategoriji ta’ kollużjoni, ikkonstatati fid-Deċiżjoni taħt it-titolu "kontroll tal-volum", inbdew matul il-perijodu ta' referenza mill-parteċipanti fil-laqgħat tal-PWG. Fil-fatt, mit-tielet paragrafu tal-punt 37 tal-premessi tad-Deċiżjoni jirriżulta li l-kompitu veru tal-PWG, kif deskritt minn Stora, kien, b'mod partikolari, 'id-diskussjoni u l-kollaborazzjoni dwar is-swieq, l-ishma fis-suq, il-prezzijiet kif ukoll iż-żidiet fil-prezzijiet, u l-kapaċitajiet". [traduzzjoni mhux uffiċjali]

78 Fir-rigward tar-rwol tal-PWG fir-rigward tal-kollużjoni dwar l-ishma fis-suq, id-Deċiżjoni (punt 37, ħames paragrafu, tal-premessi) tosserva li: "In konnessjoni mal-miżuri dwar iż-żidiet fil-prezzijiet, il-PWG iddiskuta fid-dettal l-ishma fis-suq ta' l-Ewropa oċċidentali miżmuma mill-gruppi nazzjonali u mill-gruppi ta' produtturi individwali. Minn dan irriżultaw ċerti "arranġamenti" bejn il-parteċipanti dwar l-ishma rispettivi tagħhom fis-suq bl-iskop li jiġi evitat li l-inizjattivi miftiehma fir-rigward ta' prezzijiet jiġu kompromessi minħabba provvista eċċessiva. Fil-fatt, il-gruppi l-kbar ta' produtturi ftiehmu li jżommu s-sehem tagħhom fis-suq f'livell li jikkorrispondi mal-figuri ta' bejgħ u ta' produzzjoni kkomunikati kull sena u ppubblikati fil-forma definittiva tagħhom minn Fides f'Marzu tas-sena ta' wara. Il-bidliet fl-ishma fis-suq kienu jiġu analizzati f'kull laqgħa tal-PWG abbażi tar-riżultati mensili ta' Fides u, fil-każ ta' bidliet sostanzjali, kienu jintalbu spjegazzjonijiet mingħand l-impriża meqjusa bħala responsabbli". [traduzzjoni mhux uffiċjali]

79 Skond il-punt 52 tal-premessi tad-Deċiżjoni, "il-ftehim konkluż fi ħdan il-PWG fl-1987 kien jipprevedi 'l-iffriżar' tal-livell eżistenti ta’ l-ishma fis-suq miżmuma mill-produtturi prinċipali fl-Ewropa oċċidentali, kif ukoll li ma kellu jsir l-ebda attentat sabiex jiksbu klijenti ġodda jew sabiex itejbu l-pożizzjoni eżistenti tagħhom permezz ta' politika agressiva fir-rigward ta' prezzijiet". [traduzzjoni mhux uffiċjali]

80 L-ewwel paragrafu tal-punt 56 tal-premessi jenfasizza li: "Il-ftehim bażiku konkluż bejn il-produtturi prinċipali sabiex iżommu l-ishma rispettivi tagħhom fis-suq baqa' jiġi applikat matul il-perijodu kollu kopert minn din id-Deċiżjoni". Skond il-punt 57, "'il-bidlet fil-partijiet tas-suq' kienu eżaminati f'kull laqgħa tal-PWG abbażi ta' statistiċi provviżorji". Fl-aħħar nett, l-aħħar paragrafu tal-punt 56 jenfasizza li: "L-impriżi li kienu jipparteċipaw fid-diskussjonijiet dwar l-ishma fis-suq kienu l-membri tal-PWG, jiġifieri: Cascades, Finnboard, KNP (sa l-1988), [Mayr-Melnhof], MoDo, Sarrió, iż-żewġ produtturi tal-grupp Stora, CBC u Feldmühle, u (mill-1988) Weig". [traduzzjoni mhux uffiċjali]

81 Għaldaqstant, għandu jiġi kkunsidrat li l-Kummissjoni stabbiliet, b’mod korrett, l-eżistenza ta’ kollużjoni dwar l-ishma fis-suq bejn il-parteċipanti fil-laqgħat tal-PWG.

82 Fil-fatt, l-analiżi tal-Kummissjoni hija essenzjalment ibbażata fuq id-dikjarazzjonijiet ta’ Stora (Annessi 39 u 43 tad-dikjarazzjoni ta’ lmenti) u hija kkonfermata mill-Anness 73 tad-dikjarazzjoni ta’ lmenti.

83 Fl-Anness 39 tad-dikjarazzjoni ta’ lmenti, Stora tispjega li: "Il-PWG iltaqa’ mill-1986 sabiex jassisti fir-regolazzjoni tas-suq. […] Fost attivitajiet oħra (leġititmi), l-iskop tiegħu kien id-diskussjoni u l-kollaborazzjoni dwar is-swieq, l-ishma fis-suq, il-prezzijiet kif ukoll iż-żidiet fil-prezzijiet, id-domanda u l-kapaċitajiet. Ir-rwol tiegħu kien, b'mod partikolari, li jevalwa l-istat preċiż tad-domanda u tal-provvista fis-suq kif ukoll il-miżuri li kellhom jiġu adottati sabiex jirregolaw is-suq, u li jippreżenta din l-evalwazzjoni lill-President Conference." [traduzzjoni mhux uffiċjali]

84 Fir-rigward b’mod aktar speċifiku tal-kollużjoni dwar l-ishma fis-suq, Stora tindika li "l-ishma miksuba mill-gruppi nazzjonali tal-Komunità Ewropea, ta' l-EFTA u ta' pajjiżi oħra fornuti mill-membri tal-PG Paperboard kienu jiġu eżaminati fil-PWG" u li l-PWG "kien jiddiskuti l-possibbiltà li l-ishma fis-suq jinżammu fil-livell tas-sena preċedenti" (Anness 39 tad-dikjarazzjoni ta’ lmenti, punt 19). Barra minn hekk, hija tindika (l-istess dokument, punt 6) li "matul dan il-perijodu saru wkoll diskussjonijiet dwar l-ishma fis-suq tal-produtturi fl-Ewropa, bil-livelli ta’ l-1987 ikkunsidrati bħala l-ewwel perijodu ta’ referenza". [traduzzjoni mhux uffiċjali]

85 Fir-risposta tagħha għal talba mill-Kummissjoni tat-23 ta’ Diċembru 1991, mibgħuta fl-14 ta’ Frar 1992 (Anness 43 tad-dikjarazzjoni ta’ l-ilmenti), Stora tippreċiża wkoll li: "L-akkordji dwar il-livelli ta’ ishma fis-suq konklużi mill-membri tal-PWG jirrigwardaw l-Ewropa kollha. Dawn l-akkordji kienu bbażati fuq iċ-ċifri annwali totali tas-sena preċedenti, li normalment kienu jkunu disponibbli b’mod definittiv minn Marzu tas-sena ta’ wara". (Punt 1.1) [traduzzjoni mhux uffiċjali]

86 Din l-affermazzjoni hija kkonfermata fl-istess dokument kif ġej: "[...] id-diskussjonijiet kienu jwasslu għall-akkordji, ġeneralment konklużi f’Marzu ta’ kull sena, bejn il-membri tal-PWG bil-għan li l-ishma fis-suq tagħhom jinżammu fil-livell tas-sena preċedenti." (Punt 1.4) Stora tosserva li "ma ttieħdet l-ebda miżura sabiex tiġi assigurata l-osservanza ta' l-akkordji" u li l-parteċipanti fil-laqgħat ta’ PWG "kienu jafu li, jekk huma jieħdu pożizzjonijiet eċċezzjonali f’ċerti swieq fornuti minn oħrajn, dawn kienu jagħmlu l-istess ħaġa fi swieq oħra" (ibidem). [traduzzjoni mhux uffiċjali]

87 Fl-aħħar nett, Stora tiddikjara li Saffa ħadet sehem fid-diskussjonijiet dwar l-ishma fis-suq (punt 1.2).

88 L-affermazzjonijiet ta’ Stora fir-rigward tal-kollużjoni dwar l-ishma fis-suq huma sostnuti mill-Anness 73 tad-dikjarazzjoni ta’ lmenti. Dan id-dokument, li nstab għand FS-Karton, huwa nota kunfidenzjali, datata t-28 ta’ Diċembru 1998, li ntbagħtet mid-direttur responsabbli għall-bejgħ tal-grupp Mayr-Melnhof fil-Ġermanja (is-Sur Katzner) lid-direttur ġenerali ta' Mayr-Melnhof fl-Awstrija (is-Sur Gröller) u li tikkonċerna s-sitwazzjoni tas-suq.

89 Skond dan id-dokument, ikkwotat fil-punti 53 sa 55 tal-premessi tad-Deċiżjoni, il-kooperazzjoni aktar mill-qrib fi ħdan iċ-"ċirku ta' presidenti" ("Präsidentenkreis"), li ttieħdet deċiżjoni dwarha fl-1987, ipproduċiet "rebbieħa" u "telliefa". L-awtur tan-nota jikklassifika lil Mayr-Melnhof fil-kategorija tat-telliefa għal diversi raġunijiet, b'mod partikolari għar-raġunijiet li ġejjin:

"(2) Ftehim seta’ jintlaħaq biss billi aħna niġu ‘ippenalizzati’ – konna mitluba nagħmlu 'sagrifiċċji'.

(3) L-ishma fis-suq kellhom jiġu "iffriżati" fil-livelli ta’ l-1987, il-kuntatti eżistenti kellhom jinżammu u l-ebda attività jew kwalità ġdida ma kellhom jinkisbu permezz ta’ prezzijiet promozzjonali (ir-riżultat ser ikun magħruf f’Jannar 1989 – jekk il-partijiet kollha jkunu onesti)." [traduzzjoni mhux uffiċjali]

90 Dawn is-sentenzi għandhom jinqaraw fil-kuntest aktar ġenerali tan-nota.

91 F’dan ir-rigward, l-awtur tan-nota jirreferi, bħala introduzzjoni, għall-kooperazzjoni aktar mill-qrib fuq il-livell Ewropew fi ħdan iċ-"ċirku ta' presidenti". Din l-espressjoni ġiet interpretata minn Mayr-Melnhof bħala riferiment ġenerali kemm għall-PWG u kemm għall-PC, jiġifieri mingħajr riferiment għal okkażjoni jew laqgħa speċifika (Anness 75 tad-dikjarazzjoni ta’ lmenti, punt 2.a), interpretazzjoni li mhuwiex meħtieġ li tiġi diskussa f'dan il-kuntest.

92 L-awtur jindika, imbagħad, li din il-kooperazzjoni wasslet għar-"regolazzjoni tal- prezzijiet" li pproduċiet "rebbieħa" u "telliefa".

93 Għaldaqstant, huwa fil-kuntest ta' din ir-regolazzjoni deċiża miċ-"ċirku ta' presidenti" li għandha tinftiehem l-espressjoni fir-rigward ta' l-ishma fis-suq li kellhom jiġu ffriżati fil-livelli ta’ l-1987.

94 Barra minn hekk, ir-riferiment għall-1987 bħala sena ta’ referenza hija konsistenti mat-tieni dikjarazzjoni ta’ Stora (Anness 39 tad-dikjarazzjoni ta’ lmenti; ara l-punt 84 aktar 'il fuq).

95 Fir-rigward tar-rwol li l-PWG kellu fil-kollużjoni dwar il-kontroll tal-provvista, li kienet ikkaratterizzata mill-eżami tal-perijodi li matulhom kellha titwaqqaf il-produzzjoni, id-Deċiżjoni tgħid li l-PWG kellu rwol determinanti fl-implementazzjoni ta' dawn il-perijodi ta' waqfien meta, mill-1990, il-kapaċità ta’ produzzjoni żdiedet u meta d-domanda naqset: "[…] mill-bidu ta’ l-1990, il-produtturi prinċipali […] ikkunsidraw li kien meħtieġ li jintlaħaq ftehim, fil-kuntest tal-PWG, dwar il-bżonn li jiġu implementati perijodi ta' waqfien. Il-produtturi l-kbar għarfu li ma setgħux iżidu d-domanda billi jnaqqsu l-prezzijiet u li jekk iżommu l-kapaċità sħiħa tal-produzzjoni huma kienu ser iraħħsu l-prezzijiet. Fit-teorija, il-perijodi ta’ waqfien meħtieġa sabiex jerġa' jiġi stabbilit il-bilanċ bejn il-provvista u d-domanda setgħu jiġu kkalkulati abbażi tar-rapporti dwar il-kapaċitajiet […]" (Punt 70 tal-premessi tad-Deċiżjoni.) [traduzzjoni mhux uffiċjali]

96 Id-Deċiżjoni tosserva wkoll: "Madankollu, il-PWG ma indikax formalment il-perijodi ta' waqfien li kellhom jiġu mħarsa minn kull produttur. Skond Stora, l-istabbiliment ta' pjan ikkoordinat dwar il-waqfien tal-produzzjoni li jkopri l-produtturi kollha qajjem diffikultajiet ta' natura prattika. Stora tindika li din hija r-raġuni għaliex teżisti biss 'sistema laxka ta' inkoraġġiment'." (Punt 71 tal-premessi tad-Deċiżjoni.) [traduzzjoni mhux uffiċjali]

97 Għandu jiġi kkunsidrat li l-Kummissjoni stabbiliet b'mod suffiċjenti l-eżistenza ta’ kollużjoni dwar il-perijodi ta' waqfien tal-produzzjoni bejn il-parteċipanti fil-laqgħat tal-PWG.

98 Id-dokumenti prodotti minnha jsostnu l-analiżi tagħha.

99 Fit-tieni dikjarazzjoni tagħha (Anness 39 tad-dikjarazzjoni ta’ lmenti, punt 24), Stora tispjega li: "Bl-adozzjoni, mill-PWG, tal-politika li l-prezz jiġi stabbilit indipendentament mill-kwantità u l-implementazzjoni progressiva ta’ sistema ta’ prezzijiet ugwali mill-1988, il-membri tal-PWG għarfu li kien meħtieġ li jiġu osservati perijodi ta’ waqfien sabiex jinżammu dawn il-prezzijiet f'sitwazzjoni kkaratterizzata minn tnaqqis fiż-żieda għad-domanda. Li kieku ma applikawx perijodi ta' waqfien, kien ikun impossibbli għall-produtturi li jżommu l-livelli ta’ prezzijiet miftiehma f'sitwazzjoni fejn il-kapaċità żejda kienet qiegħda tikber." [traduzzjoni mhux uffiċjali]

100 F’punt 25 tal-dikjarazzjoni tagħha, Stora żżid: "Fl-1988 u fl-1989, l-industrija setgħet prattikament taħdem bil-kapaċità sħiħa tagħha. Il-perijodi ta' waqfien, minbarra l-għeluq normali għal tiswijiet u vaganzi, kienu saru meħtieġa mill-1990. [...] Sussegwentament, meta kienu jieqfu l-ordnijiet, kien ikun meħtieġ li jiġu applikati perijodi ta' waqfien sabiex tinżamm il-politika li l-prezz jiġi stabbilit indipendentament mill-kwantità. Il-perijodi ta' waqfien li kellhom jiġu applikati mill-produtturi (sabiex jassiguraw li jinżamm il-bilanċ bejn il-produzzjoni u l-konsum) setgħu jiġu kkalkulati abbażi tar-rapporti dwar il-kapaċitajiet. Il-PWG ma kienx jindika formalment il-perijodi ta' waqfien li kellhom jiġu mħarsa għalkemm kienet teżisti sistema laxka ta' inkoraġġiment […]." [traduzzjoni mhux uffiċjali]

101 Fir-rigward ta’ l-Anness 73 tad-dikjarazzjoni ta’ lmenti, ir-raġunijiet mogħtija mill-awtur sabiex jispjega għalfejn huwa jikkunsidra lil Mayr-Melnhof bħala "telliefa" fiż-żmien meta nkitbet in-nota jikkostitwixxu elementi ta' prova sinjifikattivi ta’ l-eżistenza ta’ kollużjoni bejn il-parteċipanti fil-laqgħat tal-PWG dwar il-perijodi ta' waqfien.

102 Fil-fatt, l-awtur jikkonstata:

"4) Huwa fuq dan il-punt li jibda jkun hemm nuqqas ta' qbil fl-opinjoni tal-partijiet ikkonċernati dwar l-għan mixtieq.

[...]

ċ) Il-persunal inkarigat mill-bejgħ u l-aġenti Ewropej kollha ġew meħlusa minn kull aspettattiva dwar il-kwantità u ġiet applikata politika ta' prezzijiet rigoruża, prattikament mingħajr ebda eċċezzjoni (ħafna drabi, il-kollaboraturi tagħna ma fehmux l-atteġġament il-ġdid tagħna fir-rigward tas-suq – fil-passat l-uniku rekwiżit kienet il-kwantità filwaqt li llum 'il ġurnata l-unika ħaġa importanti hija r-regolazzjoni fir-rigward tal-prezzijiet bir-riskju li jitwaqqfu l-magni)." [traduzzjoni mhux uffiċjali]

103 Mayr-Melnhof issostni (Anness 75 tad-dikjarazzjoni ta’ lmenti) li l-estratt ikkwotat hawn fuq jikkonċerna sitwazzjoni interna għall-impriża. Madankollu, meta jiġi analizzat fid-dawl tal-kuntest aktar ġenerali tan-nota, dan l-estratt jirrifletti l-implementazzjoni, fil-livell tat-timijiet inkarigati mill-bejgħ, ta’ politika riġoruża adottata fi ħdan iċ-"ċirku ta' presidenti". Għaldaqstant, id-dokument għandu jiġi interpretat li jfisser li l-parteċipanti fil-ftehim ta’ l-1987, jiġifieri, minn ta' l-anqas, il-parteċipanti fil-laqħat ta’ PWG, kienu bla dubju kkunsidraw il-konsegwenzi tal-politika adottata fl-eventwalità li tiġi applikata b’mod rigoruż.

104 Il-fatt li nżammu diskussjonijiet dwar l-eżami tal-perijodi ta' waqfien bejn il-produtturi meta ġew ippreparati ż-żidiet fil-prezzijiet huwa kkorroborat, b’mod partikolari, min-nota ta' Rena tas-6 ta’ Settembru 1990 (Anness 118 tad-dikjarazzjoni ta’ lmenti), li ssemmi l-ammonti taż-żidiet fil-prezzijiet f’diversi pajjiżi, id-dati tat-tħabbir futur ta’ dawn iż-żidiet, kif ukoll l-istat ta’ ordnijiet b’lura kkalkulati f’jiem ta’ xogħol għal diversi produtturi.

105 L-awtur tad-dokument jinnota li ċerti produtturi kienu qegħdin jipprevedu għal perijodi ta' waqfien, li kienu indikati, per eżempju, bil-mod li ġej:

"Kopparfors 5 - 15 days

5 /9 will stop for five days."

106 Abbażi tal-kunsiderazzjonijiet preċedenti, għandu jiġi konkluż li l-Kummissjoni pprovat b'mod suffiċjenti kif mitlub mil-liġi l-eżistenza ta' kollużjoni dwar l-ishma fis-suq bejn il-parteċipanti fil-laqgħat tal-PWG kif ukoll l-eżistenza ta' kollużjoni dwar il-perijodi ta' waqfien bejn dawn l-istess impriżi. Peress li ma ġiex ikkontestat li Sarrió ħadet sehem fil-laqgħat tal-PWG u peress li din l-impriża tissemma espressament fil-provi prinċipali mressqa (dikjarazzjonijiet ta’ Stora u Anness 73 tad-dikjarazzjoni ta’ lmenti), il-Kummissjoni ġustament żammet lir-rikorrenti responsabbli għal parteċipazzjoni f'dawn iż-żewġ kollużjonijiet.

107 Il-kritika magħmula mir-rikorrenti kontra d-dikjarazzjonijiet ta’ Stora u kontra l-Anness 73 tad-dikjarazzjoni ta’ lmenti, u li hija intiża sabiex tikkontesta l-valur probatorju ta' dawn il-provi, mhijiex ta' natura li ddgħajjef din il-konstatazzjoni.

108 L-ewwel nett, fir-rigward tad-dikjarazzjonijiet suċċessivi ta’ Stora lill-Kummissjoni, mhuwiex ikkontestat li dawn saru minn waħda mill-impriżi meqjusa li pparteċipat fl-allegata vjolazzjoni u li huma jikkonsistu f’deskrizzjoni dettaljata tan-natura tad-diskussjonijiet li saru fi ħdan il-korpi tal-PG Paperboard, dwar l-għan intenzjonat mill-impriżi miġbura fil-PG Paperboard, kif ukoll tal-parteċipazzjoni ta' l-imsemmija impriżi fil-laqgħat tad-diversi korpi tiegħu. Issa, peress li dan l-element ta' prova ċentrali huwa kkorroborat minn dokumenti oħra fil-proċess tal-kawża, huwa jikkostitwixxi l-appoġġ rilevanti ta' l-affermazzjonijiet tal-Kummissjoni.

109 It-tieni nett, fir-rigward ta’ l-Anness 73 tad-dikjarazzjoni ta’ lmenti, ir-rikorrenti tqis li dan l-anness juri biss azzjoni miftiehma dwar il-prezzijiet, peress li l-varjazzjonijiet fil-bejgħ imsemmija fih huma sempliċement meqjusa bħala l-konsegwenza tal-politika ta’ prezzijiet. F’dan ir-rigward ir-rikorrenti tistrieħ fuq l-interpretazzjoni ta’ dan id-dokument minn Mayr-Melnhof (Anness 75 tad-dikjarazzjoni ta’ lmenti).

110 Madankollu, din l-analiżi tar-rikorrenti ma treġġix meta d-dokument jiġi interpretat fil-kuntest tiegħu u f'dan ir-rigward l-interpretazzjoni mogħtija minn Mayr-Melnhof ma sservi għal xejn.

111 Fil-fatt, skond l-Anness 75 tad-dikjarazzjoni ta’ lmenti, l-Anness 73 "jikkostitwixxi deskrizzjoni ġenerali tas-sitwazzjoni ppreparata mid-direttur responsabbli mill-bejgħ ta' FS-Karton għat-tmexxija tal-grupp, u li m'huwa xejn aktar minn attentat sabiex l-istaġnar fid-dħul mill-bejgħ jiġi ġġustifikat quddiem din it-tmexxija billi essenzjalment jibbaża fuq il-politika l-ġdida li obbligat lis-sussidjarja sabiex tirrispetta regolazzjoni assoluta tal-prezzijiet, anke jekk dan kien ifisser telf ta' dħul mill-bejgħ". Barra minn hekk, skond Mayr-Melnhof: "'l-iffriżar ta' l-ishma fis-suq' kien ifisser li sabiex jintlaħaq livell ta' prezz superjuri fi ħdan il-grupp Mayr-Melnhof ma kellux ikun hemm attentat sabiex jinkisbu ishma fis-suq superjuri billi jinbiegħu kwantitajiet addizzjonali lil klijenti ġodda jew tipi ġodda ta' prodotti bi prezzijiet li ma jħallux qligħ. Għall-kuntrarju, l-għan kien li jinżammu r-relazzjonijiet eżistenti mal-klijentela minkejja ż-żieda fil-prezzijiet." [traduzzjoni mhux uffiċjali]

112 Issa, dawn il-kunsiderazzjonijiet ġenerali ma jistgħux jiġi kkonċiljati mar-riferiment magħmul fil-bidu tad-dokument għaċ-"ċirku ta' presidenti" u d-dokument kollu għandu jinftiehem fid-dawl ta’ dan ir-riferiment.

113 Peress li l-indikazzjonijiet li jinsabu fl-Anness 73 dwar l-"iffriżar" ta’ l-ishma fis-suq u dwar ir-regolazzjoni tal-provvista jikkorrispondu ma’ l-indikazzjonijiet li jinsabu fid-dikjarazzjonijiet ta’ Stora, il-Kummissjoni ġustament ikkunsidrat li dawn id-dokumenti, meta jinqraw flimkien, huma prova ta' l-eżistenza ta’ intenzjoni konġunta li tmur oltre azzjoni miftiehma fir-rigward tal-prezzijiet biss.

114 Peress li l-Kummissjoni pprovat l-eżistenza taż-żewġ kollużjonijiet in kwistjoni, mhuwiex meħtieġ li tiġi eżaminata l-kritika magħmula mir-rikorrenti kontra l-Anness 102 tad-dikjarazzjoni ta’ lmenti.

2. Fuq l-imġiba attwali tar-rikorrenti

115 Lanqas ma jistgħu jiġu aċċettati t-tieni u t-tielet partijiet tal-motiv, li l-imġiba attwali ta’ l-impriżi ma taqbilx ma' l-affermazzjonijiet tal-Kummissjoni dwar l-eżistenza taż-żewġ kollużjonijiet ikkontestati.

116 Fl-ewwel lok, l-eżistenza ta' kollużjonijiet bejn il-membri tal-PWG dwar iż-żewġ aspetti tal-"politika li l-prezz jiġi stabbilit indipendentament mill-kwantità" ma tistax tiġi kkunsidrata bħala l-istess ħaġa bħall-implementazzjoni ta' dawn il-kollużjonijiet. Fil-fatt, il-provi prodotti mill-Kummissjoni għandhom valur probatorju tali li informazzjoni dwar l-imġiba attwali tar-rikorrenti fis-suq ma tistax tippreġudika l-konklużjonijiet tal-Kummissjoni dwar l-eżistenza stess ta' kollużjonijiet dwar iż-żewġ aspetti tal-politika kontenzjuża. L-aktar l-aktar, l-allegazzjonijiet tar-rikorrenti jistgħu jipprovaw li l-imġiba tagħha ma segwietx dik miftiehma bejn l-impriżi li kienu jiltaqgħu fi ħdan il-PWG.

117 Fit-tieni lok, l-informazzjoni provduta mir-rikorrenti ma tikkontradixxix il-konklużjonijiet tal-Kummissjoni. Għandu jiġi enfasizzat li l-Kummissjoni espressament taċċetta li l-kollużjoni dwar l-ishma fis-suq ma timplika "l-ebda mekkaniżmu uffiċjali ta' penali jew ta' kumpens […] sabiex jiġi inforzat l-akkordju dwar l-ishma fis-suq" u li l-ishma fis-suq ta' ċerti produtturi kbar żdiedu bi ftit minn sena għall-oħra (ara, b'mod partikolari, il-punti 59 u 60 tal-premessi tad-Deċiżjoni). Barra minn hekk, il-Kummissjoni taqbel li, peress li l-industrija operat bil-kapaċità kollha tagħha sal-bidu ta' l-1990, prattikament ma kien meħtieġ l-ebda perijodu ta' waqfien qabel din id-data (punt 70 tal-premessi tad-Deċiżjoni). [traduzzjoni mhux uffiċjali]

118 Fit-tielet lok, skond ġurisprudenza stabbilita, il-fatt li impriża ma tosservax il-konklużjonijiet ta' laqgħat li l-iskop tagħhom imur manifestament kontra l-kompetizzjoni mhuwiex ta' natura tali li jeħlisha mir-responsabbiltà sħiħa tagħha għall-parteċipazzjoni tagħha fl-akkordju, sakemm hija ma tbiegħedx lilha nfisha pubblikament minn dak li ġie miftiehem fil-laqgħat (ara, bħala eżempju, is-sentenza tal-Qorti tal-Prim'Istanza tas-6 ta' April 1995, Tréfileurope Sales vs Il-Kummissjoni, T-141/89, Ġabra p. II-791, punt 85). Għaldaqstant, anki jekk jiġi preżunt li l-imġiba tar-rikorrenti fis-suq ma kinitx konformi ma' l-imġiba miftiehma, dan bl-ebda mod ma jaffettwa r-responsabbiltà tagħha għal ksur ta' l-Artikolu 85(1) tat-Trattat.

Fuq il-motiv ibbażat fuq żball tal-Kummissjoni dwar it-tul ta’ żmien ta' l-azzjoni miftiehma dwar il-prezzijiet

L-argumenti tal-partijiet

119 Ir-rikorrenti ssostni li l-azzjoni miftiehma dwar il-prezzijiet imħabbra, minn ta' l-anqas safejn hija kkonċernata, seħħet mill-1988 biss. Iż-żieda fil-prezzijiet ta' Jannar 1987 fir-Renju Unit kienet biss reazzjoni naturali għall-produtturi għad-dgħjufija tal-lira Sterlina fir-rigward tal-muniti l-oħra Ewropej u l-karattru uniformi ta' din iż-żieda jirriżulta mit-trasparenza tas-suq. L-operaturi ekonomiċi mhumiex ipprojbiti milli jadattaw l-imġiba tagħhom għall-imġiba kkonstatata jew mistennija tal-kompetituri tagħhom (sentenza Suicker Unie et vs Il-Kummissjoni, iċċitata aktar 'il fuq). Barra minn hekk, la l-Annessi 44 u 61 tad-dikjarazzjoni ta’ lmenti u lanqas id-dokument A-17-2 ma jipprovaw l-azzjonijiet miftiehma bejn l-impriżi dwar il-prezzijiet. Fi kwalunkwe każ, dawn ma jikkonċernawx lir-rikorrenti.

120 Fir-rigward tat-tmiem ta' l-azzjoni miftiehma dwar il-prezzijiet, il-Kummissjoni adottat, b'mod żbaljat, id-data ta' April 1991 mentri l-aħħar żieda miftiehma fil-prezzijiet saret bejn Settembru u Ottubru 1990.

121 Il-Kummissjoni tfakkar li r-rikorrenti ħadet sehem fil-laqgħat tal-PWG u tal-JMC mill-ħolqien tagħhom u kienet għadha membru tagħhom fl-1991. Hija tenfasizza li, għalkemm xi dokumenti misjuba fl-istabbilimenti ta' waħda mill-impriżi involuti juru li, fl-aħħar ta' l-1987, kien ġie konkluż ftehim dwar il-kwistjonijiet marbuta mal-kontroll tal-volumi u mar-regolazzjoni tal-prezzijiet (punt 53 tal-premessi tad-Deċiżjoni), dan ma jfissirx li l-produtturi in kwistjoni ma organizzawx, qabel dan il-perijodu, sensiela ta' laqgħat sigrieti sabiex jiddiskutu dwar pjan intiż sabiex jelimina l-kompetizzjoni (ara b'mod partikolari l-punt 161 tal-premessi tad-Deċiżjoni). L-Annessi 35 u 43 tad-dikjarazzjoni ta’ lmenti jikkonfermaw din l-affermazzjoni. Il-Kummissjoni żżid li l-eżattezza tal-konklużjonijiet tagħha dwar it-tul ta' żmien tal-vjolazzjoni hija wkoll ipprovata miż-żidiet fil-prezzijiet imwettqa mill-produtturi mill-1987.

Il-kunsiderazzjonijiet tal-Qorti tal-Prim'Istanza

122 Skond l-Artikolu 1 tad-Deċiżjoni, ir-rikorrenti kisret l-Artikolu 85(1) tat-Trattat billi pparteċipat, bejn nofs is-sena 1986 sa minn ta' l-anqas April 1991, fi ftehim u fi prattika miftiehma li permezz tagħhom il-fornituri ta’ kartun tal-Komunità, b'mod partikolari, iddeċidew dwar żidiet fil-prezzijiet tal-kartun u ppjanaw u implementaw żidiet fil-prezzijiet simultanji u uniformi fil-Komunità kollha. Il-punt 74 tal-premessi jippreċiża li l-ewwel inizjattiva miftiehma dwar prezzijiet, li fiha ħadet sehem ir-rikorrenti, (Anness A tad-Deċiżjoni), seħħet fir-Renju Unit lejn l-aħħar ta' l-1986 "filwaqt li l-mekkaniżmu l-ġdid tal-PG Paperboard kien fil-proċess li jiġi stabbilit". [traduzzjoni mhux uffiċjali]

123 Barra minn hekk, it-tieni paragrafu tal-punt 161 tal-premessi jsostni li l-parti l-kbira ta' l-impriżi indirizzati mid-Deċiżjoni pparteċipaw fil-vjolazzjoni minn Ġunju 1986, id-data meta "nħoloq il-PWG u meta l-kollużjoni bejn il-produtturi intensifikat u bdiet issir aktar effiċjenti". [traduzzjoni mhux uffiċjali]

124 In sostenn tal-kritika tagħha dwar il-bidu ta' l-azzjoni miftiehma dwar il-prezzijiet, ir-rikorrenti tikkontesta l-valur probatorju ta' l-Annessi 61 u 44 tad-dikjarazzjoni ta’ lmenti kif ukoll il-valur probatorju tad-dokument A-17-2.

125 L-Anness 61 tad-dikjarazzjoni ta’ lmenti huwa nota li nstabet għand l-aġent kummerċjali fir-Renju Unit ta' Mayr-Melnhof. Il-Kummissjoni tikkunsidra li din hija "nota interna meħuda waqt 'President Conference', [li tikkorrobora] l-ammissjoni ta' Stora li l-'President Conference' kienet fil-fatt tiddiskuti dwar politika miftiehma ta' ffissar ta' prezzijiet" (it-tielet paragrafu tal-punt 41 u t-tieni paragrafu tal-punt 75 tal-premessi tad-Deċiżjoni). [traduzzjoni mhux uffiċjali]

126 Dan id-dokument, li jirreferi għal laqgħa li saret fi Vjenna fit-12 u t-13 ta' Diċembru 1986, fih din l-informazzjoni:

"Politika ta' prezzijiet fir-Renju Unit

Ir-rappreżentant ta' Weig kien preżenti għal laqgħa riċenti ta' Fides li matulha ddikjara li huma kienu jaħsbu li 9% kienet perċentwali għolja wisq għar-Renju Unit u li huma kienu naqqsuha għal 7%!! Dan huwa diżappunt kbir peress li dan jimplika 'livell ta' negozjabilità' għal kulħadd. Il-politika tal-prezzijiet fir-Renju Unit ser titħalla f'idejn RHU bl-appoġġ ta' [Mayr-Melnhof] anki jekk dan ifisser tnaqqis temporanju tal-kwantità filwaqt li aħna għandna nippruvaw li nżommu l-objettiv ta' 9% (b'mod li jidher). [Mayr-Melnhof/FS] qegħdin isegwu politika ta' tkabbir fir-Renju Unit iżda t-tnaqqis fil-profitti huwa serju u aħna għandna niġġieldu sabiex nerġgħu niksbu kontroll fuq il-prezzijiet. [Mayr-Melnhof] ma tikkontestax li l-fatt li huwa magħruf li huma żiedu l-kwantitajiet tagħhom fil-Ġermanja b'6,000 tunelleta ma jibdel xejn!" [traduzzjoni mhux uffiċjali]

127 Il-laqgħa ta' Fides li għaliha jsir riferiment fil-bidu ta' l-estratt iċċitatat hija probabbilment, skond Mayr-Melnhof (tweġiba għal talba għal informazzjoni, Anness 62 tad-dikjarazzjoni ta’ lmenti), il-laqgħa tal-PC ta' l-10 ta' Novembru 1986.

128 Għandu jiġi kkonstatat li d-dokument analizzat juri li r-reazzjoni ta' Weig kienet li tagħti indikazzjonijiet dwar il-politika futura tagħha dwar il-prezzijiet fir-Renju Unit b'riferiment għal livell inizjali ta' żieda fil-prezzijiet.

129 Madankollu, ma jistax jiġi kkunsidrat li dan id-dokument jipprova li r-reazzjoni ta' Weig kienet marbuta ma' livell partikolari ta' żieda ta' prezzijiet miftiehem bejn l-impriżi li ltaqgħu fi ħdan il-PG Paperboard f'data qabel l-10 ta' Novembru 1986.

130 Fil-fatt, il-Kummissjoni ma tressaq l-ebda element ta' prova ieħor f'dan is-sens. Barra minn hekk, ir-riferiment ta' Weig għal żieda fil-prezzijiet ta' "9%" jista' jiġi spjegat fid-dawl taż-żieda fil-prezzijiet fir-Renju Unit imħabbra minn Thames Board Ltd fil-5 ta' Novembru 1986 (Anness A-12-1). Din l-aħbar saret pubblika fi żmien qasir, kif jirriżulta minn artikolu fl-istampa (Anness A-12-3). Fl-aħħar nett, il-Kummissjoni ma ressqet l-ebda dokument ieħor li jista' jikkostitwixxi prova diretta li fil-laqgħat tal-PC kienu saru diskussjonijiet dwar iż-żidiet fil-prezzijiet. F'dawn iċ-ċirkustanzi, ma jistax jiġi eskluż li l-kummenti ta' Weig, kif jirriżultaw mill-Anness 61 tad-dikjarazzjoni ta’ lmenti, kienu saru barra mil-laqgħa tal-PC ta' l-10 ta' Novembru 1986, kif Weig ripetutament sostniet matul is-seduta.

131 Barra minn hekk, il-minuti ta' laqgħa tal-bord amministrattiv ta' Feldmühle (UK) Ltd li nżammet fis-7 ta' Novembru 1986 (Anness A-17-2), invokati mill-Kummissjoni fid-Deċiżjoni (it-tielet paragrafu tal-punt 74 tal-premessi) jikkonfermaw biss li ż-żieda fil-prezzijiet ta' fir-Renju Unit ta' madwar 9% mħabbra minn Thames Board Ltd kienet magħrufa minn din is-sussidjarja fir-Renju Unit ta' Feldmühle f'data qabel l-10 ta' Novembru 1986: "TBM and the Fins have announced price increases of approximately 9% to be effective from February 1987 and it would appear that most other mills will be looking for the same sort of increase" ("TBM u l-Finlandiżi ħabbru żidiet fil-prezzijiet ta' madwar 9% applikabbli b'effett minn Frar 1987 u jidher li l-parti l-kbira tal-produtturi l-oħra huma lesti sabiex jimplementaw żidiet ta' l-istess livell.") (Anness A-17-2 iċċitat mill-Kummissjoni fil-punt 74 tal-premessi tad-Deċiżjoni.)

132 Fir-rigward ta' l-Anness 44 tad-dikjarazzjoni ta’ lmenti, li jikkonsisti f'nota miktuba bl-idejn fil-paġni tal-15 sas-17 ta' Jannar 1987 fid-djarju ta' impjegat ta' Feldmühle, il-Kummissjoni tikkunsidra li dan l-anness jikkostitwixxi "prova addizzjonali ta' l-azzjoni miftiehma" (it-tielet paragrafu tal-punt 75 tal-premessi tad-Deċiżjoni).

133 Madankollu, din in-nota m'għandhiex il-karattru probatorju li tattribwilha l-konvenuta. Il-laqgħa li tagħha din in-nota tikkostitwixxi l-minuti mhijiex identifikata, b'tali mod li ma jistax jiġi eskluż li kienet laqgħa interna għall-impriża Feldmühle. Barra minn hekk, in-nota, li probabbilment hija datata lejn nofs Jannar 1987, ma tipprovax li l-applikazzjoni taż-żieda fil-prezzijiet, "inkluż minn TBM", kienet ir-riżultat ta' azzjoni miftiehma, peress li din l-indikazzjoni tista' tkun sempliċi konstatazzjoni.

134 Ċerti indikazzjonijiet fin-nota huma anke ta' natura tali li jikkontradixxu l-affermazzjoni tal-Kummissjoni li l-imsemmija nota tikkonferma l-eżistenza ta' kollużjoni dwar id-deċiżjoni li jiżdiedu l-prezzijiet fir-Renju Unit. B'mod partikolari, ma jistax jiġi kkunsidrat li l-osservazzjonijiet li d-direttur ta' Feldmühle ddikjara ruħu bħala "xettiku" fir-rigward ta' Kopparfors u kkunsidra lil Mayr-Melnhof bħala "irresponsabbli" ("ohne Verantwortung") isostnu t-teżi tal-Kummissjoni. L-istess għandu jingħad fir-rigward ta' l-espressjoni: "Finnboard: Preisautonomie auch f. Tako" ("Finnboard: awtonomija ta' prezzijiet anke għal Tako").

135 Mill-kunsiderazzjonijiet preċedenti jirriżulta li l-Kummissjoni ma pprovatx li l-impriżi ftiehmu bejniethom sabiex iżidu l-prezzijiet fir-Renju Unit f'Jannar 1987 u lanqas, a fortiori, li r-rikorrenti kienet involuta f'diskussjonijiet li kellhom dan l-iskop.

136 Madankollu, ir-rikorrenti, fil-kapaċità tagħha bħala impriża li, kif ammettiet hija stess, ipparteċipat fil-laqgħat tal-PWG mill-ħolqien ta' dan il-korp tal-PG Paperboard lejn in-nofs ta' l-1986, għandha tinżamm responsabbli għal kollużjoni dwar il-prezzijiet b'effett minn din id-data.

137 Fil-fatt, il-PWG inħoloq minn ċerti impriżi, fosthom ir-rikorrenti, għal skop li essenzjalment imur kontra l-kompetizzjoni. Kif Stora indikat (Anness 39 tad-dikjarazzjoni ta’ lmenti, punt 8), il-PWG "iltaqa' mill-1986 sabiex jassisti fir-regolazzjoni tas-suq" u fost affarijiet oħra l-iskop tiegħu kien id-"diskussjoni u l-kollaborazzjoni dwar is-swieq, l-ishma fis-suq, il-prezzijiet kif ukoll iż-żidiet fil-prezzijiet u l-kapaċitajiet" [Anness 35 tad-dikjarazzjoni ta’ lmenti, punt 5(iii)].

138 Ir-rwol li kellhom l-impriżi li kienu jagħmlu parti minn dan il-korp fir-rigward tal-kollużjoni dwar l-ishma fis-suq u tal-kollużjoni dwar il-perijodi ta' waqfien ġie deskritt fil-motiv preċedenti (ara l-punti 78 sa 106 aktar 'il fuq). L-impriżi li kienu jagħmlu parti minn dan il-korp iddiskutew ukoll inizjattivi dwar prezzijiet. Skond Stora (Anness 39 tad-dikjarazzjoni ta’ lmenti, punt 10), "mill-1987 il-PWG wasal għal ftehim u ħa deċiżjonijiet ġenerali dwar iż-żmien […] u l-livell taż-żidiet fil-prezzijiet li kellhom jiġu introdotti mill-produtturi ta' kartun". [traduzzjoni mhux uffiċjali]

139 Għaldaqstant, il-fatt li qablet li jinżammu u li tipparteċipa f'laqgħat ta' korp li l-iskop antikompetittiv tiegħu, li kien jikkonsisti b'mod partikolari f'diskussjonijiet dwar żidiet futuri fil-prezzijiet, kien magħruf u aċċettat mill-impriżi responsabbli għall-ħolqien tiegħu, jikkostitwixxi motiv biżżejjed sabiex jiġi kkunsidrat li r-rikorrenti hija responsabbli għal kollużjoni dwar il-prezzijiet min-nofs l-1986, id-data li minnha r-rikorrenti tammetti li ħadet sehem fil-PWG.

140 Fir-rigward tad-data tat-tmiem ta' l-azzjoni miftiehma dwar prezzijiet, il-Kummissjoni ġustament ikkunsidrat ix-xahar ta' April 1991, ix-xahar li fih l-aġenti tal-Kummissjoni wettqu investigazzjonijiet fl-istabbilimenti ta' diversi impriżi, skond l-Artikolu 14 tar-Regolament Nru 17. Fil-fatt, l-aħħar żieda miftiehma fil-prezzijiet, imħabbra f'Ottubru 1990 mir-rikorrenti, kienet ġiet applikata b'effett minn Jannar 1991 u l-livell tal-prezzijiet indikati fuq il-katalgu miftiehem bejn l-impriża kien għadu fis-seħħ fix-xahar ta' April 1991.

141 Minn dan isegwi li dan il-motiv għandu jiġi miċħud.

Fuq il-motiv ibbażat fuq żball tal-Kummissjoni dwar it-tul tal-perijodu li matulu kien fis-seħħ l-akkordju dwar l-iffriżar ta' l-ishma fis-suq u dwar il-kontroll tal-provvista

L-argumenti tal-partijiet

142 Ir-rikorrenti ssostni li, anke jekk jiġi preżunt li ġie pprovat akkordju dwar l-iffriżar ta' l-ishma fis-suq u l-kontroll tal-provvista, il-Kummissjoni wettqet żball ta' evalwazzjoni fir-rigward tat-tul tal-perijodu li matulu kien fis-seħħ dan l-akkordju peress li l-elementi ta' prova invokati minnha juru li qabel l-aħħar parti ta' l-1988 ma kien jeżisti l-ebda akkordju. Fir-replika tagħha, ir-rikorrenti żżid li l-Anness 102 tad-dikjarazzjoni ta’ lmenti, nota ta' Rena dwar laqgħa tan-NPI li nżammet fit-3 ta' Ottubru 1988, juri li fiż-żmien ta' meta nkitbet din in-nota ma kienx jeżisti akkordju bħal dan, bl-awtur jirreferi biss għall-possibbiltà li tiġi eżaminata regolazzjoni tal-provvista fil-każ li jkun hemm xi diffikultajiet dwar il-prezzijiet.

143 Il-Kummissjoni tirreferi għall-argumenti li hija ressqet fil-kuntest tal-motiv ibbażat fuq żball imwettaq fir-rigward tat-tul ta' żmien ta' l-azzjoni miftiehma dwar il-prezzijiet (ara l-punt 121 aktar 'il fuq).

Il-kunsiderazzjonijiet tal-Qorti tal-Prim'Istanza

144 Il-Qorti tal-Prim'Istanza diġà kkonstatat (ara l-punti 78 sa 106 aktar 'il fuq) li l-Kummissjoni pprovat li l-impriżi li kienu jiltaqgħu fi ħdan il-PWG ipparteċipaw f'kollużjoni dwar l-ishma fis-suq, minn naħa, u f'kollużjoni dwar il-perijodi ta' waqfien, min-naħa l-oħra.

145 Mid-Deċiżjoni jirriżulta li l-"iffriżar" ta' l-ishma fis-suq u l-kunsiderazzjoni tal-perijodi ta' waqfien bdew jiġu diskussi speċifikament bejn il-parteċipanti fil-laqgħat tal-PWG mill-aħħar parti ta' l-1987 bil-għan li jiġi assigurat is-suċċess ta' l-inizjattivi meħuda dwar il-prezzijiet mill-1988 (ara, b'mod partikolari, il-punti 51 sa 60 tal-premessi). F'dan ir-rigward, id-Deċiżjoni tosserva: "Il-membri kollha tal-PWG kienu kkonċernati dwar il-fatt li l-inizjattivi 'introdotti mill-ġdid' ma kellhomx jiġu ppreġudikati minn żidiet sinjifikattivi fil-volumi mibjugħa. Dan huwa dawk li Stora sejħet il-'politika li l-prezz jiġi stabbilit indipendentament mill-kwantità'." (L-ewwel paragrafu tal-punt 51 tal-premessi.) Barra minn hekk, il-Kummissjoni ssostni li l-"politika li l-prezz jiġi stabbilit indipendentament mill-kwantità" li kienet tikkaratterizza l-PG Paperboard mill-aħħar ta' l-1987 sa April 1991 kienet, b'mod partikolari, ikkaratterizzata mill-"'iffriżar' ta' l-ishma fis-suq tal-produtturi prinċipali, inizjalment abbażi tal-pożizzjoni tagħhom fl-1987" u mill-"organizzazzjoni koordinata ta' 'perijodi ta' waqfien tal-produzzjoni' mill-produtturi prinċipali, minflok tnaqqis fil-prezzijiet (prinċipalment mill-1990)" (it-tieni paragrafu tal-punt 130 tal-premessi). [traduzzjoni mhux uffiċjali]

146 Dawn id-dikjarazzjonijiet tal-Kummissjoni huma essenzjalment ibbażati fuq l-Annessi 39 u 73 tad-dikjarazzjoni ta’ lmenti.

147 Fid-dokument li huwa s-suġġett ta' l-Anness 39 (punt 5), Stora tippreċiża li: "Il-ħtieġa li jinżamm kemm jista' jkun bilanċ bejn il-produzzjoni u l-konsum (politika li l-prezz jiġi stabbilit indipendentament mill-kwantità) kienet marbuta ma' l-inizjattiva dwar il-prezzijiet ta' l-1987)." [traduzzjoni mhux uffiċjali]

148 Fir-rigward tal-bidu tal-kollużjoni dwar l-ishma fis-suq, mill-Anness 73 tad-dikjarazzjoni ta’ lmenti jirriżulta (ara l-punt 89 aktar 'il fuq) li ċ-"ċirku ta' presidenti" ("Präsidentenkreis") kien iddeċieda li jikkoopera aktar mill-qrib minn Ottubru jew Novembru 1987. Ir-riżultat ta' din il-kooperazzjoni kienet kollużjoni dwar l-ishma fis-suq b'effett minn din id-data.

149 Fir-rigward tal-bidu tal-kollużjoni dwar il-perijodi ta' waqfien, Stora tiddikjara li: "Bl-adozzjoni, mill-PWG, tal-politika li l-prezz jiġi stabbilit indipendentament mill-kwantità u l-implementazzjoni progressiva ta’ sistema ta’ prezzijiet ugwali mill-1998, il-membri tal-PWG għarfu li kien meħtieġ li jiġu osservati perijodi ta’ waqfien sabiex jinżammu dawn il-prezzijiet f'sitwazzjoni kkaratterizzata minn tnaqqis fiż-żieda għad-domanda. Li kieku ma applikawx perijodi ta' waqfien, kien ikun impossibbli għall-produtturi li jżommu l-livelli ta’ prezzijiet miftiehma f'sitwazzjoni fejn il-kapaċità żejda kienet qiegħda tikber." (Anness 39, punt 24.)

150 Stora żżid li: "Fl-1988 u fl-1989, l-industrija setgħet prattikament taħdem bil-kapaċità sħiħa tagħha. Il-perijodi ta' waqfien, minbarra l-għeluq normali għal tiswijiet u vaganzi, kienu meħtieġa mill-1990. [...] Sussegwentament, meta kienu jieqfu l-ordnijiet, kien ikun meħtieġ li jiġu applikati perijodi ta' waqfien sabiex tinżamm il-politika li l-prezz jiġi stabbilit indipendentament mill-kwantità." (Anness 39, punt 25.)

151 Fid-dawl ta' dawn l-elementi ta' prova, il-Kummissjoni pprovat li l-impriżi li pparteċipaw fil-laqgħat tal-PWG adottaw, fl-aħħar ta' l-1987, politika magħrufa bħala "politika li l-prezz jiġi stabbilit indipendentament mill-kwantità" u li wieħed mill-aspetti ta' din il-politika, jiġifieri kollużjoni dwar l-ishma fis-suq, kien ġie applikat b'effett immedjat, filwaqt li l-aspett dwar il-perijodi ta' waqfien kellu effettivament jiġi applikat biss mill-1990.

152 Mill-kunsiderazzjonijiet preċedenti jirriżulta li dan il-motiv għandu jiġi miċħud bħala infondat.

Fuq il-motiv ibbażat fuq żball ta’ evalwazzjoni mwettaq mill-Kummissjoni fir-rigward tas-sistema ta’ skambju ta’ informazzjoni ta' Fides

153 Fir-replika tagħha, ir-rikorrenti ssostni li s-sistema ta' skambju ta' informazzjoni ta' Fides ma kinitx ta' natura tali li tippromwovi mġieba miftiehma u li għaldaqstant din is-sistema ma kinitx inkompatibbli ma' l-Artikolu 85 tat-Trattat. Skondha, jeżistu differenzi sinjifikattivi bejn il-fatti ta' din il-kawża u dawk li wasslu għad-Deċiżjoni tal-Kummissjoni 87/1/KEE, tat-2 ta' Diċembru 1986, dwar proċedura taħt l-Artikolu 85 tat-Trattat KEE (IV/31.128 – Fatty Acids) (ĠU 1987, L 3, p. 17), invokata mill-Kummissjoni fil-punt 134 tal-premessi tad-Deċiżjoni.

154 Fil-kontroreplika tagħha, il-Kummissjoni tenfasizza r-raġunijiet għalxiex hija rreferiet għad-Deċiżjoni "Fatty Acids", iċċitata aktar 'il fuq. Hija ssostni li, f'din il-kawża, is-sistema ta' skambju ta' informazzjoni kellha, minn ta' l-anqas, l-effet li tiffaċilita l-akkordju.

155 Il-Qorti tal-Prim'Istanza tfakkar li, skond l-ewwel paragrafu ta' l-Artikolu 48(2) tar-Regoli tal-Proċedura, motivi ġodda ma jistgħux jiġu ppreżentati matul il-kawża sakemm dawn il-motivi ma jkunux ibbażati fuq elementi ta' dritt jew ta' fatt li joħorġu matul il-proċedura.

156 Il-motiv ibbażat fuq żball ta' evalwazzjoni min-naħa tal-Kummissjoni fir-rigward tas-sistema ta' skambju ta' informazzjoni ta' Fides ġie invokat għall-ewwel darba mir-rikorrenti fl-istadju tar-replika u mhuwiex ibbażat fuq xi elementi ta' dritt jew ta' fatt li tqajmu matul il-proċedura.

157 Għaldaqstant, dan il-motiv mhuwiex ammissibbli.

Fuq il-motiv ibbażat fuq żball imwettaq mill-Kummissjoni meta kkunsidrat li kien hemm vjolazzjoni unika u globali u li Sarrió kienet responsabbli għal din il-vjolazzjoni kollha

L-argumenti tal-partijiet

158 Ir-rikorrenti tikkontesta l-atteġġament tal-Kummissjoni meta kkonkludiet, minn naħa, li teżisti vjolazzjoni unika u, min-naħa l-oħra, li r-rikorrenti kienet kompletament responsabbli għal din il-vjolazzjoni.

159 Fl-ewwel lok, il-Kummissjoni essenzjalment tibbaża ruħha fuq "teorema akkużatorja", peress li m'għandhiex provi diretti ta' akkordju sħiħ. Issa, hija l-Kummissjoni li għandha turi jekk, u fl-affermattiv, safejn, ir-rikorrenti ħadet sehem f'kull wieħed mill-elementi ta' vjolazzjoni unika. Fir-rigward ta' vjolazzjonijiet għad-dritt Komunitarju dwar il-kompetizzjoni, għandu jiġi applikat il-prinċipju tar-responsabbiltà strettament individwali peress li l-idea ta' responsabbiltà kollettiva tmur kontra, b'mod partikolari, il-karattru kważi kriminali tal-penali li jistgħu jiġu imposti għal vjolazzjonijiet bħal dawn. Għaldaqstant, dejjem skond ir-rikorrenti, il-Kummissjoni hija żbaljata meta ssostni li mhuwiex meħtieġ li tiġi pprovata l-parteċipazzjoni attiva tar-rikorrenti fir-rigward ta' kull wieħed mill-elementi tal-vjolazzjoni. Għall-kuntrarju, huwa meħtieġ kemm li tiġi ddeterminata n-natura preċiża tal-vjolazzjoni mwettqa u kemm li ssir investigazzjoni dwar l-eventwali parteċipazzjoni individwali ta' kull impriża sabiex tkun tista' tiġi stabbilita b'mod korrett ir-responsabbiltà individwali u, għalhekk, il-penali individwali xierqa.

160 Fit-tieni lok, ir-rikorrenti ssostni li jmur ukoll kontra l-prinċipji fundamentali tad-dritt Komunitarju, b'mod partikolari dak li jirregola l-oneru tal-prova, li r-responsabbiltà individwali ta' impriża għal vjolazzjoni tiġi bbażata biss fuq is-sħubija tagħha f'assoċjazzjoni li l-attivitajiet tagħha kienu, minn ta' l-anqas parzjalment, legali.

161 Fit-tielet lok, ir-rikorrenti ssostni li l-Kummissjoni ma ħaditx debitament in kunsiderazzjoni l-pożizzjonijiet partikolari tagħha fis-suq kif ukoll fi ħdan il-PG Paperboard. B'mod partikolari, kien bil-għan li tkun tista' tikkompeti aħjar mal-kompetituri tagħha li, fl-1986, talbet li tipparteċipa fil-laqgħat tal-PG Paperboard.

162 Il-Kummissjoni ssostni li hija pprovat l-eżistenza ta' l-akkordju u tal-parteċipazzjoni attiva tar-rikorrenti fih bħala waħda mill-parteċipanti ewlenin. Hija tikkonkludi li l-analiżi tagħha hija għaldaqstant ibbażata fuq elementi ta' fatt preċiżi u stabbiliti sewwa u li l-argumenti tar-rikorrenti bbażati fuq tip ta' "responsabbiltà kollettiva" jew ta' "teorema akkużatorja" huma kompletament infondati.

163 Hija ssostni wkoll li hija bl-ebda mod ma bbażat ir-responsabbiltà tar-rikorrenti biss fuq il-kwalità tagħha ta' membru tal-PG Paperboard. Fil-verità, hija ssostni li bbażat ruħha, minn naħa, fuq il-parteċipazzjoni attiva tar-rikorrenti fil-laqgħat tad-diversi kumitati tal-PG Paperboard b'għan antikompetittiv u, min-naħa l-oħra, fuq il-fatt li r-rikorrenti sussegwentament adottat l-imġiba miftiehma matul l-imsemmija laqgħat.

Il-kunsiderazzjonijiet tal-Qorti tal-Ġustizzja

164 Preliminarjament, għandu jiġi enfasizzat li l-Kummissjoni kkonstatat li r-rikorrenti kisret l-Artikolu 85(1) tat-Trattat billi pparteċipat min-nofs is-sena 1986 sa minn ta' l-anqas April 1991 fi ftehim u fi prattika miftiehma li jmorru lura sa nofs is-sena 1986 u li kienu jinvolvu diversi elementi kostitwenti distinti.

165 Skond it-tieni paragrafu tal-punt 116 tal-premessi tad-Deċiżjoni, "il-vjolazzjoni tikkonsisti, essenzjalment, fl-assoċjazzjoni ta' produtturi għal diversi snin fi ħdan proġett konġunt b'għan komuni". Din l-interpretazzjoni tal-kunċett ta' vjolazzjoni tinsab ukoll fil-punt 128 tal-premessi: "Madankollu, id-diviżjoni ta' dak li evidentament huwa proġett komuni kontinwu b'għan globali wieħed u uniku f'diversi vjolazzjonijiet distinti tkun waħda artifiċjali (ara wkoll is-sentenza tal-Qorti tal-Prim'Istanza fil-Kawża T-13/89, Imperial Chemical Industries vs Il-Kummissjoni tal-Komunitajiet Ewropej, punt 260 tal-motivi)." [traduzzjoni mhux uffiċjali]

166 Għaldaqstant, minkejja li l-Kummissjoni ma għamlitx riferiment formali għall-kunċett ta' "vjolazzjoni unika" fid-Deċiżjoni, hija rreferiet b'mod impliċitu għal dan il-kunċett, kif tixhed ir-referenza għall-punt 260 tas-sentenza tal-Qorti tal-Prim'Istanza ta' l-10 ta' Marzu 1992, ICI vs Il-Kummissjoni (T-13/89, Ġabra p. II-1021).

167 Barra minn hekk, l-użu ripetut mill-Kummissjoni tal-kelma "akkordju" sabiex tiddeskrivi d-diversi atteġġamenti antikompetittivi kkonstatati jistabbilixxi tifsira li tkopri l-vjolazzjonijiet kollha ta' l-Artikolu 85(1) tat-Trattat. Fil-fatt, kif jirriżulta mill-punt 117 tal-premessi tad-Deċiżjoni, il-Kummissjoni tikkunsidra li: "L-atteġġament korrett, f'dan il-każ, huwa li jintwerew l-eżistenza u l-funzjonament kif ukoll il-karatteristiċi prinċipali ta' l-akkordju fl-intier tiegħu u li sussegwentament jiġu stabbiliti a) l-eżistenza ta' provi kredibbli u persważivi li jippermettu li d-diversi produtturi jiġu konnessi mas-sistema komuni u b) il-perijodi li matulhom kull produttur ħa sehem f'din is-sistema komuni." Hija żżid (ibidem): "Il-Kummissjoni […] mhijiex marbuta li taqsam f'kategoriji differenti d-diversi elementi li jikkostitwixxu l-vjolazzjoni billi tiżola kull waħda mill-okkażjonjiet li fihom, matul iż-żmien li fih kien fis-seħħ l-akkordju, intlaħaq ftehim dwar xi suġġett jew ieħor, jew kull wieħed mill-eżempji ta' mġiba miftiehma u billi teżonera minn kull parteċipazzjoni f'din l-okkażjoni jew f'din il-manifestazzjoni partikolari ta' l-akkordju lil dawk il-produtturi li l-involviment tagħhom ma jkunx ipprovat minn provi diretti." Barra minn hekk, hija tenfasizza (punt 118) li "jeżistu provi diretti biżżejjed sabiex tiġi pprovata l-parteċipazzjoni ta' kull allegat parteċipant fil-vjolazzjoni", mingħajr ma tiddistingwi bejn l-elementi li jikkostitwixxu din il-vjolazzjoni globali. [traduzzjoni mhux uffiċjali]

168 Għalhekk, il-vjolazzjoni unika, kif ikkonċepita mill-Kummissjoni, hija l-istess ħaġa bħall-"akkordju fl-intier tiegħu" jew l-"akkordju globali" u hija kkaratterizzata minn mġiba kontinwa adottata minn diversi impriżi b'għan illegali komuni. Minn din l-interpretazzjoni tal-kunċett ta' vjolazzjoni unika tirriżulta s-sistema ta' prova deskritta fil-punt 117 tal-premessi tad-Deċiżjoni kif ukoll responsabbiltà unika, fis-sens li kull impriża "konnessa" ma' l-akkordju globali tinżamm responsabbli għal dan l-akkordju, irrispettivament mill-elementi kostitwenti li fir-rigward tagħhom il-parteċipazzjoni tagħha tkun ipprovata.

169 Issa, sabiex il-Kummissjoni tkun tista' żomm kull waħda mill-impriżi koperti minn deċiżjoni bħal dik f'din il-kawża bħala responsabbli, matul perijodu partikolari, għal akkordju globali, hija għandha tistabbilixxi li kull waħda minn dawn l-impriżi qablet ma' l-adozzjoni ta' pjan globali li jkopri l-elementi kostitwenti ta' l-akkordju, jew ipparteċipat direttament, matul dan il-perijodu, f'dawn l-elementi kollha. Impriża tista' anki tinżamm responsabbli għal akkordju globali, minkejja li jiġi pprovat li hija ħadet sehem dirett f'wieħed jew f'diversi elementi kostitwenti ta' dan l-akkordju, jekk hija kienet taf, jew kellha neċessarjament tkun taf, minn naħa, li l-kollużjoni li fiha kienet qiegħda tipparteċipa kienet tagħmel parti minn pjan globali u, min-naħa l-oħra, li dan il-pjan globali kien ikopri l-elementi kostitwenti kollha ta' l-akkordju. Meta dan ikun il-każ, il-fatt li l-impriża kkonċernata ma tkunx ipparteċipat direttament fl-elementi kostitwenti kollha ta' l-akkordju globali ma jistax jeżoneraha mir-responsabbiltà għall-vjolazzjoni ta' Artikolu 85(1) tat-Trattat. Madankollu, fatt bħal dan jista' jittieħed in kunsiderazzjoni fl-evalwazzjoni tal-gravità tal-vjolazzjoni kkonstata fir-rigward ta' l-impriża kkonċernata.

170 F'din il-kawża, mid-Deċiżjoni jirriżulta li l-vjolazzjoni kkonstatata fl-Artikolu 1 tagħha tikkonsisti f'kollużjonijiet dwar tliet suġġetti differenti iżda li jsegwu għan komuni, kollużjonijiet li għandhom jitqiesu bħala l-elementi kostitwenti ta' l-akkordju globali. Fil-fatt, minn dan l-artikolu jirriżulta li kull waħda mill-impriżi msemmija kisru l-Artikolu 85(1) tat-Trattat billi pparteċipaw fi ftehim u fi prattika miftiehma li permezz tagħhom l-impriżi a) iddeċidew bi ftehim komuni dwar żidiet regolari fil-prezzijiet għal kull kwalità ta' prodott f’kull munita nazzjonali u ppjanaw u implementaw żidiet fil-prezzijiet, b) laħqu ftehim sabiex iżommu l-ishma fis-suq tal-produtturi prinċipali f’livelli kostanti, b'bidliet minn żmien għal żmien u ċ) adottaw, b'mod dejjem aktar frekwenti mill-bidu ta' l-1990, miżuri miftiehma sabiex jikkontrollaw il-provvista tas-suq Komunitarju, bil-għan li jassiguraw l-implementazzjoni taż-żiediet fil-prezzijiet miftiehma.

171 Fid-Deċiżjoni tagħha, il-Kummissjoni, minkejja l-interpretazzjoni tagħha tal-kunċett ta' vjolazzjoni unika, tippreċiża li "id-dokumenti 'prinċipali' li jipprovaw l-eżistenza ta' l-akkordju fl-intier tiegħu jew tad-diversi manifestazzjonijiet tiegħu jsemmu ħafna drabi l-parteċipanti bl-isem tagħhom u għaldaqstant jeżisti numru kbir ta' provi f'forma ta' dokumenti li juru r-rwol ta' kull produttur fl-akkordju u l-importanza tal-parteċipazzjoni tiegħu" (l-ewwel paragrafu tal-punt 118 tal-premessi tad-Deċiżjoni). [traduzzjoni mhux uffiċjali]

172 Għaldaqstant, fid-dawl tal-kunsiderazzjonijiet preċedenti, il-Qorti tal-Prim'Istanza għandha teżamina jekk il-Kummissjoni pprovatx il-parteċipazzjoni tar-rikorrenti fl-akkordju, kif ikkonstatat fir-rigward tagħha fl-Artikolu 1 tad-Deċiżjoni.

173 F'dan ir-rigward, għandu jiġi mfakkar li, kif diġà ġie kkonstatat (ara l-punti 48 et seq u l-punti 76 et seq aktar 'il fuq), il-Kummissjoni pprovat li r-rikorrenti, fil-kwalità tagħha bħala impriża li ħadet sehem fil-laqgħat tal-PWG minn mindu nħoloq, ipparteċipat min-nofs l-1986 f'kollużjoni dwar il-prezzijiet u, mill-aħħar ta' l-1987, f'kollużjoni dwar l-ishma fis-suq kif ukoll f'kollużjoni dwar il-perijodi ta' waqfien, jiġifieri t-tliet elementi kostitwenti tal-vjolazzjoni kkonstatata fl-Artikolu 1 tad-Deċiżjoni. Għaldaqstant, hija ġustament iddeċidiet li żżomm lir-rikorrenti responsabbli għal vjolazzjoni komposta mit-tliet kollużjonijiet li kellhom l-istess objettiv.

174 Dan ifisser li l-Kummissjoni ma żammitx lir-rikorrenti responsabbli għall-imġiba ta' produtturi oħra u ma bbażatx din ir-responsabbiltà fuq il-parteċipazzjoni tar-rikorrenti fil-PG Paperboard biss.

175 Għaldaqstant, mingħajr ma jkun meħtieġ li jiġu eżaminati l-argumenti l-oħra invokati mir-rikorrenti, dan il-motiv għandu jiġi miċħud.

Fuq il-motiv ibbażat fuq in-nuqqas tal-Kummissjoni li tieħu in kunsiderazzjoni s-sitwazzjoni tas-suq Spanjol

176 Fir-replika tagħha, ir-rikorrenti ssostni li l-Kummissjoni ma ddefinitx bi preċiżjoni s-suq ġeografiku li fih twettqet l-allegata vjolazzjoni u li, b'mod partikolari, il-Kummissjoni ma analizzatx biżżejjed is-sitwazzjoni fis-suq Spanjol u l-imġiba ta' l-impriżi kkonċernati f'dan is-suq. F'dan ir-rigward hija ssostni li hija diġà indikat fir-rikors tagħha li l-unika riferiment, fid-Deċiżjoni, għas-suq Spanjol jikkonsisti f'żewġ noti f'qiegħ il-paġna li jinsabu fit-Tabelli E u G annessi mad-Deċiżjoni.

177 Il-Kummissjoni ssostni li dan il-motiv, imqajjem għall-ewwel darba fir-replika, m'għandux jiġi aċċettat.

178 Il-Qorti tal-Prim'Istanza tfakkar li, skond l-ewwel paragrafu ta' l-Artikolu 48(2) tar-Regoli tal-Proċedura, motivi ġodda ma jistgħux jiġu ppreżentati matul il-kawża sakemm dawn il-motivi ma jkunux ibbażati fuq elementi ta' dritt jew ta' fatt li joħorġu matul il-proċedura.

179 Il-motiv ibbażat fuq in-nuqqas tal-Kummissjoni li tieħu in kunsiderazzjoni s-sitwazzjoni tas-suq Spanjol ġie invokat għall-ewwel darba mir-rikorrenti fl-istadju tar-replika. Fil-fatt, l-uniku argument li jinsab fir-rikors fir-rigward tas-suq Spanjol huwa invokat in sostenn tal-motiv ibbażat fuq in-nuqqas ta' parteċipazzjoni min-naħa ta' Prat Carton fil-vjolazzjoni in kwistjoni. Indipendentament mill-formulazzjoni ta' dan il-motiv, l-argument invokat in sostenn tiegħu huwa intiż biss sabiex jenfasizza li t-Tabella G annessa mad-Deċiżjoni, li ssemmi ż-żidiet imħabbra fil-prezzijiet implementati fis-suq Spanjol f'Jannar 1991 mill-produtturi li joperaw f'dan is-suq, ma tagħmel l-ebda riferiment għal Prat Carton. Għaldaqstant, dan l-argument ma jistax jiġi interpretat bħala lment dwar in-nuqqas li jittieħed in kunsiderazzjoni s-suq Spanjol.

180 F’dawn iċ-ċirkustanzi, dan il-motiv, peress li ġie invokat għall-ewwel darba fir-replika u peress li mhuwiex fondat fuq elementi ta' dritt jew ta' fatt imqajma matul il-proċedura, għandu jiġi ddikjarat inammissibbli.

Fuq il-motiv ibbażat fuq in-nuqqas ta’ parteċipazzjoni min-naħa ta’ Prat Carton fil-vjolazzjoni

L-argumenti tal-partijiet

181 Ir-rikorrenti ssostni li l-Kummissjoni ma pprovatx il-parteċipazzjoni ta' Prat Carton f'xi vjolazzjoni. B'mod partikolari, in-nota fit-Tabella G tad-Deċiżjoni (dwar żieda fil-prezzijiet f'Jannar 1991 fis-suq Spanjol) ma tagħmel l-ebda riferiment għal Prat Carton.

182 Skondha, Prat Carton ipparteċipat biss b'mod sporadiku ħafna fil-laqgħat ta' ċerti kumitati tal-PG Paperboard. Barra minn hekk, din l-impriża pparteċipat fil-JMC matul il-perijodu bejn Ġunju 1990 u Marzu 1991 biss. Minbarra dan, is-sempliċi fatt li Stora indikat li hija kienet taħseb li l-produtturi Spanjoli kienu ġeneralment informati dwar ir-riżultati tal-laqgħat minn Saffa jew minn Finnboard (Anness 38 tad-dikjarazzjoni ta’ lmenti) ma jikkostitwixxix il-prova ta' parteċipazzjoni ta' Prat Carton fl-allegata vjolazzjoni.

183 Ir-rikorrenti ma taqbilx li d-dokumenti F-15-9, G-15-7 u G-15-8 (annessi mad-dikjarazzjoni ta’ lmenti) invokati mill-Kummissjoni jipprovaw il-parteċipazzjoni ta' Prat Carton f'inizjattivi miftiehma ta' żidiet fil-prezzijiet fix-xahar ta' April 1990. Hija tenfasizza, fit-tweġiba tagħha għal mistoqsija bil-miktub tal-Qorti tal-Prim'Istanza, li d-dokument F-15-9 għandu Frar 1991 bħala data u mhux, kif issostni l-Kummissjoni, Frar 1990. Fir-rigward tad-dokument G-15-7, dan jipprovdi biss il-prova tal-prattika tas-settur li ż-żidiet annwali jiġu applikati fix-xahar ta' April kif ukoll ta' l-inċertezza ta' Prat Carton fir-rigward tal-livell taż-żieda u fir-rigward tad-data tad-dħul fis-seħħ tagħha.

184 Il-Kummissjoni ssostni li Prat Carton ipparteċipat fl-akkordju minn mindu nħoloq kif jipprovaw id-dokumenti pprovduti flimkien mad-dikjarazzjoni ta’ lmenti (l-"informazzjoni individwali"). Hija tfakkar, fl-ewwel lok, li Prat Carton kienet preżenti għal diversi laqgħat tal-PC bejn id-29 ta' Marzu 1986 u t-28 ta' Novembru 1989, għal tliet laqgħat tal-Kumitat Ekonomiku bejn Ottubru 1988 u Ottubru 1989, kif ukoll għal diversi laqgħat tal-JMC bejn Ġunju 1990 u l-5 ta' Marzu 1991 (ara t-Tabelli 3 sa 7 annessi mad-Deċiżjoni). Peress li għalhekk ħadet sehem dirett f'laqgħat li matulhom ittieħdu deċiżjonijiet dwar l-akkordju, Prat Carton hija responsabbli għal dan l-akkordju (ara s-sentenza Rhône-Poulenc vs Il-Kummissjoni, iċċitata aktar 'il fuq). Barra minn hekk, ma teżisti l-ebda traċċa uffiċjali tal-parteċipazzjoni ta' diversi impriżi fil-laqgħat tal-JMC qabel l-investigazzjonijiet tal-Kummissjoni, jew fil-laqgħat tal-PWG qabel Frar 1990. Għaldaqstant, is-sempliċi fatt li d-dokumenti pprovduti mill-impriżi ma fihomx indikazzjonijiet preċiżi dwar il-preżenza ta' Prat Carton għad-diversi laqgħat ma jipprovax li hija ma kinitx preżenti għal dawn il-laqgħat.

185 Fit-tieni lok, il-Kummissjoni tosserva li Prat Carton, kif iddikjarat Stora (Anness 38 tad-dikjarazzjoni ta’ lmenti), kienet ġiet informata dwar ir-riżultat tal-laqgħat tal-PWG.

186 Fit-tielet lok, Prat Carton applikat l-inizjattivi ta' prezz miftiehma fi ħdan id-diversi korpi tal-PG Paperboard matul il-perijodu kkonċernat. Differenzi żgħar fiż-żmien jew bejn l-ammonti taż-żidiet imwettqa minn Prat Carton u mill-produtturi l-oħra ma jipprovawx li Prat Carton ma pparteċipatx fl-akkordju. Madankollu, il-Kummissjoni tammetti li d-dokument F-15-9 għandu Frar 1991 bħala data u mhux Frar 1990 u li għaldaqstant hija m'għandhiex provi li jistgħu jipprovaw il-parteċipazzjoni attwali ta' Prat Carton f'inizjattivi ta' żidiet fil-prezzijiet qabel iż-żieda ta' Jannar 1991. Fir-rigward ta' l-inizjattiva ta' żieda fil-prezzijiet ta' Jannar 1991, il-Kummissjoni tirreferi b'mod partikolari għad-dokument G-15-8, tas-26 ta' Settembru 1990, li fih Prat Carton espressament tiddikjara li kienet prevista żieda fil-prezzijiet fil-pajjiżi kollha f'Jannar 1991.

Il-kunsiderazzjonijiet tal-Qorti tal-Ġustizzja

187 Preliminarjament, għandu jiġi mfakkar li r-rikorrenti kisbet il-100% ta' Prat Carton fi Frar 1991 u li hija ma tikkontestax ir-responsabbiltà tagħha għall-eventwali parteċipazzjoni ta' Prat Carton fi vjolazzjoni ta' l-Artikolu 85(1) tat-Trattat. F'dan ir-rigward, il-punt 154 tal-premessi tad-Deċiżjoni jipprovdi li r-rikorrenti, minħabba l-akkwist ta' Prat Carton, "saret responsabbli għall-parteċipazzjoni ta' dan il-produttur Spanjol fl-akkordju, fir-rigward tat-tul kollu ta' din il-parteċipazzjoni". Barra minn hekk, għandu jiġi kkonstatat li l-Artikolu 1 tad-Deċiżjoni jżomm biss lir-rikorrenti bħala responsabbli għall-vjolazzjoni kkonstatata, inkluż fir-rigward tal-vjolazzjoni mwettqa minn Prat Carton, u li d-Deċiżjoni hija indirizzata lir-rikorrenti mingħajr riferiment għal Prat Carton (Artikolu 5 tad-Deċiżjoni). [traduzzjoni mhux uffiċjali]

188 F'dawn iċ-ċirkustanzi, u safejn diġà ġie kkonstatat li l-Kummissjoni stabbiliet il-parteċipazzjoni tar-rikorrenti stess fil-vjolazzjoni deskritta fl-Artikolu 1 tad-Deċiżjoni, dan il-motiv, li kieku kellu jintlaqa', ma jistax jiġġustifika l-annullament totali jew parzjali ta' din id-dispożizzjoni ta' l-aħħar. Madankollu, peress li kien biss fi Frar 1991 li r-rikorrenti kisbet lil Prat Carton, jiġifieri xahrejn qabel it-tmiem tal-perijodu ta' vjolazzjoni kkonstatat fid-Deċiżjoni, tnaqqis tal-multa jkun iġġustifikat jekk jiġi konkluż li l-parteċipazzjoni, b'mod individwali, ta' Prat Carton fl-elementi kostitwenti ta' l-akkordju qabel Frar 1991 mhijiex stabbilita mill-Kummissjoni. Barra minn hekk, il-multi imposti fl-Artikolu 3 tad-Deċiżjoni ġew ikkalkulati abbażi, b'mod partikolari, tad-dħul mill-bejgħ ta' kull waħda mill-impriżi matul is-sena 1990, is-sena li matulha Prat Carton kienet għadha ma tagħmilx parti mill-grupp tar-rikorrenti. Għaldaqstant, f'dan il-punt għandhom jiġu eżaminati l-argumenti invokati fil-kuntest ta' dan il-motiv.

189 Fl-ewwel lok, il-Qorti tal-Prim'Istanza sejra teżamina l-kwistjoni ta' jekk il-Kummissjoni pprovatx il-parteċipazzjoni ta' Prat Carton fi vjolazzjoni ta' l-Artikolu 85(1) tat-Trattat fir-rigward tal-perijodu bejn nofs l-1986 sa Ġunju 1990, id-data li minnha Prat Carton tammetti li bdiet tieħu sehem fil-laqgħat tal-JMC. Fit-tieni lok, il-Qorti tal-Prim'Istanza sejra teżamina l-kwistjoni ta' jekk il-Kummissjoni pprovatx il-parteċipazzjoni ta' Prat Carton fi vjolazzjoni ta' l-Aritkolu 85(1) tat-Trattat fir-rigward tal-bqija tal-perijodu, jiġifieri minn Ġunju 1990 sa Frar 1991, id-data li fiha Prat Carton inkisbet mir-rikorrenti.

1. Perijodu minn nofs l-1986 sa Ġunju 1990

190 Sabiex tipprova l-parteċipazzjoni ta' Prat Carton fi vjolazzjoni tar-regoli Komunitarji tal-kompetizzjoni matul il-perijodu in kwistjoni, il-Kummissjoni tibbaża ruħha fuq il-parteċipazzjoni ta' din l-impriża fil-laqgħat tal-PC tad-29 ta' Mejju 1986, tal-25 ta' Mejju 1988, tas-17 ta' Novembru 1988 u tat-28 ta' Novembru 1989 kif ukoll fil-laqgħat tal-Kumitat Ekonomiku ta' l-20 ta' Settembru 1988, tat-8 ta' Mejju 1989 u tat-3 ta' Ottubru 1989. Barra minn hekk, hija tibbaża ruħha fuq dikjarazzjoni ta' Stora (Anness 38 tad-dikjarazzjoni ta’ lmenti). Fl-aħħar nett, skondha, is-sempliċi fatt li d-dokumenti pprovduti mill-impriżi ma jagħtux indikazzjonijiet preċiżi dwar il-preżenza ta' Prat Carton fil-laqgħat tal-JMC ma jipprovax li hija ma kinitx preżenti għal dawn il-laqgħat.

191 Kull wieħed minn dawn l-elementi ta' prova għandu jiġi eżaminat fl-ordni msemmija.

(a) Parteċipazzjoni ta’ Prat Carton f'ċerti laqgħat tal-PC

192 Fir-rigward tal-parteċipazzjoni ta' Prat Carton f'erba' laqgħat speċifiċi tal-PC, il-Kummissjoni ma invokat l-ebda element ta' prova dwar is-suġġett ta' dawn il-laqgħat. Għaldaqstant, meta tirreferi għal din il-parteċipazzjoni bħala element ta' prova tal-parteċipazzjoni ta' l-impriża fi vjolazzjoni ta' l-Artikolu 85(1) tat-Trattat, hija tibbaża ruħha neċessarjament fuq id-deskrizzjoni ġenerali, li tinsab fid-Deċiżjoni, tas-suġġett tal-laqgħat ta' dan il-korp, kif ukoll fuq l-elementi ta' prova invokati fid-Deċiżjoni in sostenn ta' l-imsemmija deskrizzjoni.

193 F'dan ir-rigward, id-Deċiżjoni tipprovdi: "Kif spjegat Stora, waħda mill-funzjonijiet tal-PWG kienet li jispjega lill-'President Conference', il-miżuri meħtieġa sabiex jiġi rregolat is-suq […] Id-diretturi ġenerali parteċipanti fil-'President Conferences' kienu b'hekk jiġu informati dwar id-deċiżjonijiet meħuda mill-PWG u dwar l-istruzzjonijiet li kellhom jgħaddu lid-dipartimenti tal-bejgħ tagħhom bil-għan li jiġu implementati l-inizjattivi dwar il-prezzijiet." (L-ewwel paragrafu tal-punt 41 tal-premessi.) Il-Kummissjoni tosserva wkoll li: "Il-PWG kien jiltaqa' regolarment qabel kull 'President Conference' li kienet tkun prevista. Peress li l-istess persuna kienet tippresiedi ż-żewġ laqgħat, m'hemm l-ebda dubji li kienet din il-persuna li kienet tikkomunika r-riżultati tad-diskussjonijiet tal-PWG lill-'presidenti' l-oħra li ma kinux jagħmlu parti miċ-ċirku limitat." (It-tieni paragrafu tal-punt 38 tal-premessi.) [traduzzjoni mhux uffiċjali]

194 Stora tindika li l-parteċipanti fil-laqgħat tal-PC kienu ġew informati bid-deċiżjonijiet adottati mill-PWG (Anness 39 tad-dikjarazzjoni ta’ lmenti, punt 8). Madankollu, l-eżattezza ta' din l-affermazzjoni hija kkontestata minn diversi impriżi li ħadu sehem fil-laqgħat tal-PC, fosthom ir-rikorrenti. Għaldaqstant, id-dikjarazzjonijiet ta' Stora dwar ir-rwol tal-PC ma jistgħux, mingħajr ma jiġu sostnuti minn elementi ta' prova oħra, jiġu kkunsidrati bħala prova suffiċjenti tas-suġġett tal-laqgħat ta' l-imsemmi korp.

195 Ċertament, il-proċess tal-kawża jinkludi dokument, jiġifieri dikjarazzjoni tat-22 ta' Marzu 1993 ta' ex membru tat-tmexxija ta' Feldmühle (is-Sur Roos), li ma' l-ewwel daqqa t'għajn jikkorrobora l-affermazzjonijiet ta' Stora. Is-Sur Roos jindika, b'mod partikolari, li: "Il-kontenut tad-diskussjonijiet imwettqa fi ħdan il-PWG kien mgħoddi lill-impriżi li ma kinux irrappreżentati f'dan il-grupp waqt il-konferenza tal-Presidenti li kienet tinżamm immedjatament wara, jew inkella, meta ma kienx ikun hemm immedjatament konferenza tal-Presidenti, waqt il-JMC." Madankollu, minkejja li dan id-dokument mhuwiex espressament invokat fid-Deċiżjoni in sostenn ta' l-allegazzjonijiet tal-Kummissjoni dwar is-suġġett tal-laqgħat tal-PC, fi kwalunkwe każ, ma jistax jiġi kkunsidrat li huwa jikkostitwixxi prova addizzjonali għad-dikjarazzjonijiet ta' Stora. Fil-fatt, peress li dawn id-dikjarazzjonijiet huma ġabra fil-qosor tar-risposti mogħtija minn kull waħda mit-tliet impriżi miżmuma minn Stora matul il-perijodu ta' vjolazzjoni, fosthom Feldmühle, l-ex membru tat-tmexxija ta' din l-impriża ta' l-aħħar neċessarjament jikkostitwixxi wieħed mis-sorsi tad-dikjarazzjonijiet ta' Stora nfisha. [traduzzjoni mhux uffiċjali]

196 Fir-rigward ta' l-elementi ta' prova l-oħra invokati sabiex jiġi stabbilit is-suġġett tal-laqgħat tal-PC, il-Kummissjoni, fid-Deċiżjoni, tqis li l-Anness 61 tad-dikjarazzjoni ta’ lmenti (imsemmi fil-punti 125 u 126 aktar 'il fuq) huwa nota interna, meħuda waqt laqgħa tal-PC, li tikkorrobora l-istqarrija ta' Stora li l-PC kienet fil-fatt tiddiskuti politika ta' kollużjoni dwar l-iffissar tal-prezzijiet (it-tielet paragrafu tal-punt 41 tal-premessi tad-Deċiżjoni). Madankollu, kif diġà ġie kkonstatat (ara l-punti 125 sa 135 aktar 'il fuq), din in-nota ma tikkostitwixxix il-prova ta' kollużjoni dwar l-inizjattiva dwar il-prezzijiet ta' Jannar 1987 fir-Renju Unit. Barra minn hekk, kuntrarjament għal dak li ssostni l-Kummissjoni, Stora qatt ma rrikonoxxiet li l-PC kienet fil-fatt tiddiskut